18 jalan sekitar ibu kota ditutup untuk program sambutan Hari Kebangsaan - PDRM

KUALA LUMPUR, 23 Ogos- Sebanyak 18 jalan di sekitar ibu kota akan ditutup dari pukul 6.00 pagi hingga 12.00 tengah hari bagi memberi laluan kepada program sambutan Hari Kebangsaan pada 31 Ogos ini.Ketua Jabatan Siasatan dan Penguatkuasaan Trafik Kuala Lumpur ACP Sarifudin Mohd Salleh berkata antara jalan yang terlibat ialah Jalan Travers, Jalan Damansara, Jalan Damansara (arah ke Bangsar), Bulatan Hishamuddin, Jalan Kinabalu (arah Selayang), Jalan Kinabalu (arah Cheras), Jalan Kinabalu (Bulatan Dato Onn), Jalan Kuching, Bulatan Dato Onn (dari Jalan Parlimen), Bulatan Dato Onn (dari Jalan Sultan Salahuddin), Jalan Tun H. S. Lee, Jalan Gereja, Jalan Hang Kasturi, Jalan Tunku Abdul Rahman, Jalan Raja Laut, Jalan Munshi Abdullah, Jalan Dang Wangi dan Jalan Bunus 6. Beliau berkata pada 26 Ogos pula Jalan Sultan Hishamuddin dan Jalan Raja akan ditutup untuk memberi laluan kepada raptai skeleton. “Pada 27 hingga 29 Ogos raptai penuh akan dijalankan dan semua laluan menghala ke Jalan Raja (Dataran Merdeka), Jalan Travers ke arah Dataran Merdeka, Jalan Damansara dari arah Seremban Highway, susur ke Jalan Travers dan Jalan Damansara dari arah Parlimen menghala ke Bangsar akan ditutup,” katanya ketika ditemu bual Bernama Radio, hari ini.Selain itu, katanya jalan di Bulatan Hishamuddin, Jalan Kinabalu arah Selayang dan arah Cheras akan ditutup semasa raptai penuh itu dengan semua kenderaan akan dihala ke Selayang."Pada 30 Ogos tiada penutupan akan dibuat manakala 31 Ogos adalah hari perarakan,” katanya. Sarifudin turut menasihati orang ramai menggunakan pengangkutan awam yang akan mula beroperasi bermula pukul 4.00 pagi pada 31 Ogos untuk ke Dataran Merdeka bagi mengelak kesesakan.

Tambahnya, semua jalan akan dibuka semula secara berperingkat setelah sambutan selesai. Katanya 175 pegawai dan anggota polis membuat pemantauan dan kawalan di setiap persimpangan penutupan jalan di sekitar ibu kota pada hari berkenaan, beliau menganggarkan kira-kira 50,000 orang dijangka hadir memeriahkan sambutan. -BERNAMA


Mahkamah tolak permohonan pembelaan dapatkan salinan percakapan saksi utama kes Syed Saddiq

KUALA LUMPUR, 23 Ogos- Pihak pembelaan hari ini gagal mendapatkan salinan rakaman percakapan seorang saksi utama pendakwaan yang direkod Suruhanjaya Pencegahan Rasuah Malaysia (SPRM) dalam perbicaraan kes pecah amanah dan pengubahan wang haram Syed Saddiq Syed Abdul Rahman di Mahkamah Tinggi di sini.Ini berikutan keputusan Pesuruhjaya Kehakiman Datuk Azhar Abdul Hamid yang menolak permohonan peguam Gobind Singh Deo untuk mendapatkan salinan percakapan saksi pendakwaan ke-13, bekas Penolong Bendahari Angkatan Bersatu Anak Muda (Armada) Parti Pribumi Bersatu Malaysia Rafiq Hakim Razali.Sebelum ini, Gobind berhujah pernyataan yang dirakam oleh SPRM pada 2020 itu penting kerana wujud dua senario bercanggah yang diberikan oleh saksi tersebut berhubung kutipan dana untuk tujuan kempen Ahli Parlimen Muar itu.Beliau berkata Rafiq Hakim memberitahu pegawai penyiasat SPRM bahawa wang dalam akaun Armada adalah hasil kutipan dana orang ramai oleh Syed Saddiq sendiri untuk berkempen di Muar, namun ketika memberi keterangan lisan di mahkamah, saksi itu menyatakan dana tersebut dikumpul untuk kegunaan Armada.Timbalan Pendakwa Raya Datuk Wan Shaharuddin Wan Ladin bagaimanapun memohon permohonan itu ditolak atas alasan pembelaan gagal meyakinkan mahkamah bahawa mereka telah memenuhi syarat di bawah Seksyen 51 Kanun Tatacara Jenayah.Syed Saddiq, 29, didakwa bersubahat dengan Rafiq Hakim yang diamanahkan dana berjumlah RM1 juta untuk melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di sini pada 6 Mac 2020.

Peguam Gobind Singh Deo hadir di mahkamah hari ini bagi perbicaraan kes rasuah anak guamnya yang juga bekas Menteri Belia dan Sukan Syed Saddiq Syed Abdul Rahman FOTO BERNAMA

Bagi pertuduhan kedua, Syed Saddiq didakwa menyalah guna RM120,000 daripada akaun Maybank Islamic Berhad milik Armada Bumi Bersatu Enterprise untuk diri sendiri dengan menyebabkan Rafiq Hakim melupuskan wang itu di Malayan Banking Berhad, Jalan Pandan 3/6A, Taman Pandan Jaya di sini antara 8 dan 21 April 2018.Ahli Parlimen Muar itu juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya yang dipercayai merupakan hasil aktiviti haram di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018. -BERNAMA


Perkhidmatan LRT, MRT dan Monorel bermula pukul 4.30 pagi pada 31 Ogos

KUALA LUMPUR, 23 Ogos- Semua operasi rel merangkumi tren Transit Aliran Ringan (LRT), Transit Aliran Massa (MRT) dan Monorel akan bermula pukul 4.30 pagi pada 31 Ogos ini bagi memberi peluang kepada warga kota menyaksikan perarakan sempena sambutan Hari Kebangsaan 2022 di Dataran Merdeka. Selain itu, Rapid KL dalam satu kenyataan hari ini turut memaklumkan kekerapan tren juga akan ditambah mengikut keperluan semasa operasi.“Operasi tren yang diawalkan melibatkan laluan LRT Ampang/Sri Petaling, LRT Kelana Jaya, Monorel KL, MRT Kajang dan MRT Putrajaya. Warga kota yang ingin ke Dataran Merdeka pada hari tersebut, digalakkan untuk menggunakan perkhidmatan awam,” menurut kenyataan itu.Ketua Polis Daerah Dang Wangi ACP Noor Dellhan Yahaya sebelum ini menasihatkan orang ramai yang ingin hadir ke majlis sambutan dan perarakan itu agar merancang perjalanan serta menggunakan pengangkutan awam berikutan penutupan beberapa jalan utama.

Beliau berkata lapan jalan utama di sekitar Dataran Merdeka akan ditutup dan dilencongkan bagi tujuan keselamatan dan kelancaran sambutan berkenaan.Hari Kebangsaan 2022 kembali diadakan secara besar-besaran di Dataran Merdeka selepas dua tahun sambutannya dalam skala yang kecil berikutan wabak COVID-19 yang melanda negara.Tema bagi sambutan Hari Kebangsaan dan Hari Malaysia 2022 adalah 'Keluarga Malaysia Teguh Bersama'.


Kerajaan akan pertimbang laksana subsidi lebih bersasar - Mohd Shahar

PUTRAJAYA, 23 Ogos- Kerajaan komited memastikan kesejahteraan rakyat termasuk melindungi isi rumah daripada impak penuh kenaikan harga komoditi dan makanan global. Menurut Timbalan Menteri Kewangan l, Datuk Mohd Shahar Abdullah, tanpa subsidi yang disediakan kerajaan untuk barangan asas, dianggarkan inflasi negara akan mencapai 11.4%. “Inisiatif pembaharuan fiskal ini bertujuan mengukuhkan kedudukan kewangan kerajaan serta mewujudkan ruang fiskal dan fleksibiliti bagi melaksanakan langkah ‘counter-cyclical’ (kitaran balas) untuk terus menyokong ekonomi dan mengukuhkan daya tahan negara bagi berdepan dengan cabaran masa hadapan,” katanya di sini, hari ini.Beliau berkata demikian ketika berucap pada majlis konsultasi Bajet 2023 di Kementerian Kewangan.Jelasnya lagi walaupun telah beralih dari fasa pemulihan pasca COVID-19 ke fasa pembaharuan dan pembangunan, negara berdepan cabaran baharu dalam bentuk ketidaktentuan geopolitik yang semakin meruncing seterusnya mewujudkan tekanan inflasi terutamanya ke atas harga komoditi dan makanan serta gangguan bekalan.  Bagaimanapun, tahap inflasi negara bagi tempoh enam bulan pertama tahun ini mencatat kadar 2.5%.  Kadar itu jauh lebih rendah daripada inflasi di negara lain, terutamanya dalam kalangan negara maju seperti Amerika Syarikat (AS) dan United Kingdom (UK) yang mencecah sembilan peratus sementara negara serantau seperti Thailand, Filipina dan Singapura mencecah lebih enam peratus.

Peserta-peserta yang hadir mendengar ucapan Timbalan Menteri Kewangan 1, Datuk Mohd Shahar Abdullah pada Majlis Konsultasi Bajet 2023 di Putrajaya, hari iniFOTO BERNAMA

Tambahnya, tahap inflasi di Malaysia kekal terkawal ekoran daripada pelaksanaan langkah kawalan harga dan pemberian subsidi oleh kerajaan.Beliau berkata susulan langkah kerajaan untuk meneruskan dan menambah baik subsidi, perbelanjaan untuk bantuan dan subsidi dianggarkan meningkat kepada RM77.7 bilion berbanding dengan peruntukan Bajet 2022 sebanyak RM31 bilion.Tahap inflasi di Malaysia kekal terkawal susulan pelaksanaan langkah kawalan harga dan pemberian subsidi oleh kerajaan.


Agong, Raja Permaisuri selamat tiba dari lawatan negara ke Turkiye

SEPANG, 23 Ogos- Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah selamat kembali ke tanah air hari ini selepas mengadakan lawatan negara selama lapan hari ke Turkiye, bermula 15 Ogos lepas.Pesawat khas yang membawa Seri Paduka berdua serta delegasi mendarat di Kompleks Bunga Raya, Lapangan Terbang Antarabangsa Kuala Lumpur (KLIA), di sini pada kira-kira pukul 10.30 pagi tadi.Keberangkatan tiba Seri Paduka berdua disambut Perdana Menteri Datuk Seri Ismail Sabri Yaakob dan isteri Datin Seri Muhaini Zainal Abidin.Antara menteri Kabinet yang turut menyambut ketibaan baginda berdua adalah Menteri Luar Datuk Seri Saifuddin Abdullah, Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar dan Menteri di Jabatan Perdana Menteri (Hal Ehwal Agama) Senator Datuk Idris Ahmad.Turut hadir Ketua Setiausaha Negara Tan Sri Mohd Zuki Ali dan Panglima Angkatan Tentera Jeneral Tan Sri Affendi Buang.Sejurus ketibaan itu, Tunku Azizah dipersembah jambangan bunga oleh seorang kanak-kanak sebagai mengalu-alukan keberangkatan pulang Seri Paduka berdua ke tanah air.Seri Paduka berdua menerima tabik Hormat Diraja daripada Batalion Pertama Rejimen Askar Melayu Diraja yang terdiri daripada empat pegawai, diketuai Mejar Mohd Noornazmin Abd Rahim dan 103 anggota dengan diiringi tembakan meriam 21 das serta lagu Negaraku.Istiadat menyambut keberangkatan tiba itu disusuli dengan bacaan doa oleh Mufti Wilayah Persekutuan Datuk Dr Luqman Abdullah.Seri Paduka berdua berangkat ke Turkiye pada 15 Ogos lepas atas jemputan Presiden Recep Tayyip Erdogan.Jadual lawatan Al-Sultan Abdullah bermula di Ankara dengan sambutan negara serta mengadakan pertemuan dengan Erdogan di Kompleks Presiden yang merupakan pertemuan empat mata kali pertama selepas Seri Paduka menaiki tahta sebagai Yang di-Pertuan Agong ke-16 pada 30 Julai 2019.Baginda berdua turut berangkat menghadiri majlis santapan negara yang dihoskan Erdogan dan isteri Puan Yang Terutama Emine Erdogan.Pada majlis sama, Al-Sultan Abdullah berkenan menerima darjah tertinggi kerajaan Turkiye, Turkish Order of the State, menjadikan Seri Paduka sebagai Ketua Negara ASEAN pertama menerima anugerah berprestij tersebut.Pada 17 Ogos, Al-Sultan Abdullah berkenan melawat syarikat pemain utama industri pertahanan Turkiye, FNSS Defence System A.S dan syarikat areoangkasa Turkiye, Turkish Aerospace Industry (TAI), manakala Raja Permaisuri berangkat melawat Muzium Goreme di Istana Presiden.

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah (kiri) dan Raja Permaisuri Agong Tunku Hajah Azizah Aminah Maimunah Iskandariah (kanan) mengaminkan doa pada Istiadat Menyambut Keberangkatan Tiba Yang di-Pertuan Agong di Kompleks Bunga Raya Lapangan Terbang Antarabangsa Kuala Lumpur (KLIA) hari ini FOTO BERNAMA

Sebelum berangkat ke Istanbul, Al-Sultan Abdullah turut berkenan menerima menghadap Naib Presiden Turkiye Fuad Oktay pada 18 Ogos lepas. Sesi menghadap tidak berjadual itu diadakan susulan sesi menghadap Seri Paduka bersama Erdogan pada 16 Ogos bagi membincangkan agenda hubungan dua hala kedua-dua negara.Program Al-Sultan Abdullah di Turkiye diteruskan ke Istanbul dengan beberapa program utama antaranya berkenan menerima penganugerahan ijazah kehormat oleh Universiti Marmara dalam bidang Sains Politik dan Hubungan Antarabangsa.Al-Sultan Abdullah turut berkenan melawat tempat bersejarah di sekitar Istanbul selain bertemu 100 rakyat Malaysia yang menetap di Istanbul. Lawatan negara terakhir ke Turkiye oleh Yang di-Pertuan Agong ialah pada 1992 yang ketika itu oleh Yang di-Pertuan Agong ke-9 Almarhum Sultan Azlan Muhibuddun Shah ibni Almarhum Sultan Yussuff Izzuddin Shah Ghafarullahu-lah. -BERNAMA


Najib tiba di mahkamah dengar rayuan akhir kes seleweng RM42 juta dana SRC

PUTRAJAYA, 23 Ogos- Bekas Perdana Menteri Datuk Seri Najib Tun Razak tiba di Mahkamah Persekutuan hari ini bagi prosiding rayuan akhir kes penyelewengan RM42 juta dana SRC International Sdn Bhd yang dihadapinya.Beliau yang memakai sut lengkap berwarna hitam tiba di mahkamah pada pukul 9.22 pagi ditemani beberapa pembantu dan juga peguamnya.Ahli Parlimen Pekan itu yang turut ditemani anaknya Datuk Mohd Nizar sempat melambai ke arah media sebelum memasuki mahkamahPendakwaan diketuai Timbalan Pendakwa Raya ad hoc Datuk V.Sithambaram dan peguam Hisyam Teh Poh Teik mewakili Najib tiba di mahkamah pada kira-kira pukul 8.00 pagi.Lebih 30 agensi media dari dalam dan luar negara mula berkumpul seawal pukul 7.00 pagi bagi membuat liputan kes tersebut.Perkarangan Istana Kehakiman mula dibanjiri lebih 300 penyokong yang majoritinya ahli UMNO dan turut sama Presiden Makkal Sakthi Datuk Seri RS Thanenthiran.Ketika hujan lebat seawal pukul 7.00 pagi, kelihatan 10 bas yang membawa penyokong dari Pekan, Pahang terdiri daripada ahli UMNO dan ketua cawangan UMNO Pahang serta ahli Jawatankuasa Pembangunan dan Keselamatan Kampung Pahang parkir berhampiran Istana Kehakiman.Seorang individu yang mahu dikenali sebagai Rustam berkata mereka bergerak dari Pekan pada pukul 1.00 pagi tadi dan singgah di Masjid Putra di sini untuk menunaikan solat subuh sebelum ke Istana Kehakiman.

Datuk Seri Najib Tun Razak / FOTO BERNAMA

Pada 28 Julai 2020, Hakim Mahkamah Tinggi ketika itu Datuk Mohd Nazlan Mohd Ghazali yang kini hakim Mahkamah Rayuan, menjatuhkan hukuman penjara 10 tahun kepada Najib bagi setiap tiga pertuduhan pecah amanah jenayah (CBT) dan setiap tiga pertuduhan pengubahan wang haram, dan penjara 12 tahun serta denda RM210 juta (jika gagal bayar, penjara lima tahun) bagi tuduhan menyalahgunakan kedudukan.Tahun lepas, Mahkamah Rayuan mengekalkan keputusan Mahkamah Tinggi dan menolak rayuan Najib untuk mengetepikan sabitan dan hukuman penjara serta denda. -BERNAMA


Lawatan Negara Agong, Raja Permaisuri ke Turkiye disifatkan yang terbaik

ISTANBUL, 23 Ogos- Lawatan Negara Yang di-Pertuan Agong Al-Sultan Abdullah Ri'ayatuddin Al-Mustafa Billah Shah selama lapan hari ke Turkiye bermula Isnin lepas dilihat berjaya mengukuhkan hubungan dua hala di antara Malaysia dan republik itu malah disifatkan sebagai yang terbaik sejak baginda ditabalkan sebagai Yang di-Pertuan Agong ke-16 pada Julai 2019.Datuk Pengelola Bijaya Diraja Istana Negara Datuk Seri Ahmad Fadil Shamsuddin berkata Lawatan Negara atas jemputan Presiden Turkiye Recep Tayyib Erdogan itu cukup istimewa kerana mencerminkan kepentingan dan keakraban hubungan kedua-dua pemimpin tersebut."Selaku Datuk Pengelola Bijaya Diraja, saya berpandangan Lawatan Negara kali ini adalah yang terbaik berdasarkan tiga perkara iaitu semenjak hari pertama di Ankara, ibu negara Turkiye, Tuanku diberikan pengiktirafan tertinggi kerajaan Turkiye iaitu The Order Of The State daripada Presiden Erdogan, yang pertama bagi ketua negara khususnya di rantau ASEAN."Selain itu, di Istanbul pula Tuanku telah diberikan penganugerahan Ijazah Kehormat Doktor Falsafah oleh Universiti Marmara dalam bidang Sains Politik dan Hubungan Antarabangsa,” katanya kepada media rasmi Bernama dan RTM bagi merumuskan Lawatan Negara itu di sini.Ahmad Fadil menjelaskan faktor lain Lawatan Negara ke Turkiye itu yang terbaik adalah hubungan erat kedua-dua pemimpin tertinggi itu sehingga Erdogan secara peribadi meminta lawatan rasmi Seri Paduka dan Raja Permaisuri Agong Tunku Hajah Azizah Aminah Maimunah Iskandariah dipanjangkan menjadi lapan hari berbanding jadual asal, tujuh hari."Ini memberi makna yang cukup besar apabila Seri Paduka berjaya mengeratkan hubungan kedua-dua negara," katanya.Selain itu, menurut Datuk Pengelola Bijaya Diraja keakraban hubungan itu juga adalah hasil kejayaan lawatan kerja rasmi Perdana Menteri Datuk Seri Ismail Sabri Yaakob ke Turkiye bulan lepas yang menyaksikan kerjasama hubungan dua hala antara kedua-dua negara telah dipertingkatkan daripada kerjasama strategik ke tahap perkongsian strategik komprehensif."Dalam erti kata lain, ia turut membuka ruang kepada kedua-dua pemimpin negara ini mengukuhkan lagi persahabatan bukan sahaja hubungan dua hala tetapi meliputi bidang ekonomi dan perniagaan," katanya.Lawatan Negara Seri Paduka ke Turkiye itu adalah yang pertama sejak penularan COVID-19 dan yang ketiga selepas Brunei dan Indonesia.Lawatan Negara terakhir oleh Yang di-Pertuan Agong ke Turkiye ialah pada 1992 oleh Yang di-Pertuan Agong ke-9, Almarhum Sultan Azlan Shah.Datuk Pengelola Bijaya Diraja berkata Al-Sultan Abdullah menzahirkan setinggi-tinggi penghargaan kepada Erdogan dan Wanita Pertama Turkiye Emine Erdogan serta kerajaan Turkiye atas layanan istimewa yang diberikan kepada Seri Paduka berdua.Selain itu, Ahmad Fadil berkata Yang di-Pertuan Agong turut menzahirkan rasa sukacita kerana dapat bertemu rakyat Malaysia di Republik Turkiye dalam Majlis Santapan Malam di Istanbul yang memberi peluang kepada Seri Paduka berdua mengetahui kebajikan dan perkembangan rakyat yang bermastautin di sini."Seri Paduka menzahirkan penghargaan dan rasa kagum dengan pencapaian akademik pelajar di sini seperti kefasihan Nurbalqis Abdul Rashid yang diiktiraf kerajaan Turkiye sebagai penterjemah profesional bahasa Turkiye kepada bahasa Melayu dan bahasa Inggeris.

Datuk Pengelola Bijaya Diraja Istana Negara Datuk Seri Ahmad Fadil Shamsuddin FOTO BERNAMA

Al-Sultan Abdullah turut menzahirkan rasa bangga dengan keupayaan rakyat serta syarikat-syarikat Malaysia yang bekerja dan beroperasi di Turkiye antaranya Malaysia Airports Holding Berhad, Khazanah Malaysia, Tenaga Nasional Berhad, Laundrybar, Mr. DIY dan Malakat Eco Group Sdn Bhd, katanya.Ahmad Fadil berkata Lawatan Negara kali ini juga melambangkan kepentingan dan keakraban hubungan dua hala Malaysia dan Turkiye sekali gus membawa kepada pengukuhan jalinan persahabatan kedua-dua negara yang akan menyambut ulang tahun hubungan diplomatik ke-60 pada 2024.Yang di-Pertuan Agong dijangka akan mengadakan Lawatan Negara yang seterusnya ke Singapura bulan depan. -BERNAMA


TH serah zakat perniagaan lebih RM8 juta kepada MAINPP

GEORGE TOWN, 23 Ogos- Lembaga Tabung Haji (TH) menyerahkan zakat perniagaan bagi tahun kewangan 2020 dan 2021 bernilai RM8,040,457.49 kepada Majlis Agama Islam Negeri Pulau Pinang (MAINPP) di Sri Mutiara, Jalan Utama, Pulau Pinang.  Upacara penyerahan disempurnakan oleh Pemangku Pengarah Eksekutif Operasi TH, Mohamed Ameen Abdul Wahab kepada Yang DiPertua Majlis Agama Islam Negeri Pulau Pinang, Datuk Ahmad Zakiyuddin Abdul Rahman.  Majlis itu disaksikan Yang DiPertua Negeri, Tun Ahmad Fuzi Haji Abdul Razak. "Majlis hari ini merupakan majlis serahan zakat perniagaan Tabung Haji kepada MAINPP. Zakat perniagaan ini adalah untuk tahun 2020 dan 2021. Sebanyak lebih RM8 juta TH serahkan kepada MAINPP," jelas beliau kepada pemberita.  Untuk rekod, zakat TH untuk tahun 2020 adalah sebanyak RM3.99 juta telah diserahkan kepada MAINPP pada suku pertama tahun lepas, namun majlis tidak dapat diadakan disebabkan pandemik COVID-19.

Yang Dipertua Negeri Pulau Pinang Tun Ahmad Fuzi Abdul Razak (tengah) menyaksikan Yang Dipertua Majlis Agama Islam Negeri Pulau Pinang (MAINPP) Datuk Ahmad Zakiyuddin Abdul Rahman (kanan) menyampaikan replika cek zakat perniagaan kepada Pengurus Darul Hannan Siti Sarah Yahaya (kiri) di Seri MutiaraFOTO BERNAMA

Bayaran zakat ini diharap menjadi landasan penting TH dalam membantu komuniti asnaf di Pulau Pinang.  Turut hadir dalam majlis itu ialah Mufti Pulau Pinang, Datuk Seri Dr Wan Salim Wan Mohd Noor.


Isu parti dan politik tidak ganggu tumpuan Ismail Sabri dalam mentadbir negara

PUTRAJAYA, 23 Ogos- Perdana Menteri Datuk Seri Ismail Sabri Yaakob berkata isu parti dan politik tidak mengganggu tumpuan beliau dalam urusan mentadbir negara.“Tidak, ia tidak mengganggu saya. Saya mempunyai kerja tersendiri dalam parti dan kerajaan. Anggota parti bebas menyuarakan pendapat masing-masing dan itu tidak mengalih tumpuan saya.“Jika tumpuan saya terganggu, pastinya kita tidak akan capai pertumbuhan KDNK 8.9% pada suku kedua, kita tidak akan lihat angka pengangguran menyusut daripada 4.3 kepada 3.8% dan angka nilai dagang tidak akan melepasi RM2 trilion,” katanya.Ismail Sabri berkata demikian apabila ditanya sama ada pentadbirannya tidak dapat menumpukan perhatian dalam tugasan harian dan mungkin terlepas pandang cabaran yang menunggu seperti kegawatan ekonomi yang diramalkan tahun depan kerana pelbagai isu yang melibatkan parti dan kerajaan. Beliau juga ditanya sama ada beliau merasa ditekan berikutan kenyataan-kenyataan yang dibuat oleh anggota partinya UMNO, termasuk presiden parti Datuk Seri Ahmad Zahid Hamidi yang mahu pilihan raya diadakan secepat mungkin. Ismail Sabri berkata setiap anggota parti (UMNO) berhak menyuarakan pendapat masing-masing, termasuk presiden.“Semua orang membuat kenyataan dan parti kami meraikan kepelbagaian,” katanya semasa sesi soal jawab bersama beberapa pewarta asing dan Bernama di sini.“Saya hormati pandangan presiden parti, timbalan presiden, naib presiden serta pemimpin-pemimpin lain parti. Bagaimanapun, keputusan akhir akan dibuat oleh lima pemimpin tertinggi parti,” katanya.Apabila ditanya sama ada beliau akan bertanding bagi jawatan presiden parti memandangkan amalan UMNO adalah pemimpin tertinggi parti yang menjadi perdana menteri, Ismail Sabri menjawab tumpuan beliau sekarang adalah untuk membantu parti memenangi pilihan raya. “Jika parti tewas, tiada gunanya bertanding dalam apa-apa jawatan. Saya akan fikirkannya apabila tiba masanya,” kata beliau.Ismail Sabri juga menunjukkan bahawa di negara-negara lain presiden atau perdana menteri tidak semestinya ketua parti seperti yang dapat dilihat di Indonesia, di mana Joko Widodo hanya anggota biasa Parti Demokratik Indonesia-Perjuangan dan presidennya ialah Megawati. Begitu juga dengan Perdana Menteri India Narendra Modi.“Situasi ini bukan luar biasa di negara-negara lain. Mungkin ia nampak ganjil di Malaysia kerana ia kali pertama berlaku.“Bagi saya, saya perdana menteri, saya naib presiden parti dan walaupun saya bukan presiden parti saya tetap mahu lihat parti menang dan membentuk kerajaan.Sementara itu, mengenai sama ada skandal rasuah besar yang terus berlaku boleh menjejaskan imej negara, beliau berkata, “benar masalah rasuah itu boleh menjejaskan imej negara jika ia berlaku berterusan. Ia juga akan menghalang pelabur asing melabur di negara ini”.

Perdana Menteri Datuk Seri Ismail Sabri Yaakob / FOTO BERNAMA

“Apa yang penting adalah tindakan yang diambil oleh kerajaan dalam menangani masalah ini. Suruhanjaya Pencegahan Rasuah Malaysia (SPRM) mempunyai kuasa untuk mengambil tindakan. Jika anda perhatikan kes-kes rasuah yang dibawa ke mahkamah, tiada siapapun terlepas tidak kira kedudukan mereka”. Juga, prosedur membabitkan pemerolehan terus diperketatkan untuk menghalang gejala itu daripada terus menular, katanya.Selagi kerajaan komited dalam bertindak terhadap gejala rasuah, negara-negara lain serta pelabur akan terus berasa yakin dengan Malaysia.Selepas skandal 1MDB yang menyaksikan kerugian hampir RM50 billion, Malaysia sekali lagi dihantui skandal rasuah mega kali ini membabitkan pembelian kapal pesisir pantai (LCS) bagi Tentera Laut Diraja Malaysia yang menyebabkan kerugian yang dianggarkan sehingga RM9 billion. -BERNAMA


Rayuan terakhir kes SRC Najib bersambung hari ini

PUTRAJAYA, 23 Ogos- Mahkamah Persekutuan hari ini dijadual mendengar hujahan peguam Datuk Seri Najib Tun Razak untuk mengetepikan sabitan dan hukuman terhadap bekas Perdana Menteri itu bagi kesalahan menyeleweng RM42 juta dana milik SRC International Sdn Bhd.Bagaimanapun, jika peguam Hisyam Teh Poh Teik yang baru dilantik oleh Najib untuk mewakilinya tetap enggan berhujah, maka panel lima hakim yang dipengerusikan Ketua Hakim Negara Tun Tengku Maimun Tuan Mat mungkin membuat keputusan serta-merta atau menangguhkannya ke suatu tarikh lain.Pada Jumaat lepas, Hisyam memaklumkan panel itu bahawa beliau tidak akan membuat sebarang hujahan sama ada secara bertulis atau lisan bagi membela Najib.Tengku Maimun, yang bersidang bersama-sama Hakim Besar Sabah dan Sarawak Tan Sri Abang Iskandar Abang Hashim serta Hakim-Hakim Mahkamah Persekutuan Datuk Nallini Pathmanathan, Datuk Mary Lim Thiam Suan dan Datuk Mohamad Zabidin Mohd, berkata mahkamah akan menangani perkara itu pada hari ini.Pendakwaan, yang diketuai Timbalan Pendakwa Raya ad hoc Datuk V.Sithambaram, ketika mengakhiri hujahan pada Jumaat pula berkata mahkamah boleh terus membuat keputusan walaupun tiada hujahan daripada peguam Najib.Prosiding itu, yang bermula pada Khamis, menyaksikan pelbagai peristiwa menarik dengan Hisyam mula-mula memohon untuk menarik diri daripada mewakili Najib namun permohonannya ditolak oleh mahkamah yang kemudian mengarahkan pendakwaan untuk mengemukakan hujahan mereka terlebih dahulu.Peguam itu turut memaklumkan panel Mahkamah Persekutuan bahawa Najib telah menggugurkan peguam caranya Zaid Ibrahim Suflan TH Liew & Partners (ZIST) daripada mewakili beliau.Hisyam sekali lagi memohon agar prosiding itu ditangguh sehingga Khamis ini kerana beliau mempunyai kes lain pada Selasa dan Rabu namun ditolak oleh mahkamah.Pada 16 Ogos lepas, mahkamah menolak permohonan Hisyam untuk menangguhkan pendengaran rayuan itu dan mengarahkan agar ia diteruskan pada 18 Ogos.Pada 28 Julai 2020, Hakim Mahkamah Tinggi Datuk Mohd Nazlan Mohd Ghazali, yang kini Hakim Mahkamah Rayuan, menjatuhkan hukuman penjara 10 tahun ke atas Najib bagi setiap tiga pertuduhan pecah amanah jenayah serta tiga pertuduhan pengubahan wang haram dan penjara 12 tahun serta denda RM210 juta (jika gagal bayar, penjara lima tahun) bagi pertuduhan menyalahgunakan kedudukan.

Bagaimanapun, Najib hanya perlu menjalani hukuman penjara selama 12 tahun kerana Mohd Nazlan telah memerintahkan agar kesemua hukuman penjara berjalan serentak.Beliau kini dibebaskan dengan jaminan RM2 juta dengan dua penjamin sementara menunggu pelupusan rayuan itu.Tahun lepas, Mahkamah Rayuan mengekalkan keputusan Mahkamah Tinggi dan menolak rayuan Najib untuk mengetepikan sabitan serta hukuman penjara dan denda. -BERNAMA


PUTRAJAYA, 22 Ogos- Malaysia berharap untuk mempercepat usaha meneruskan semula projek Kereta Api Berkelajuan Tinggi (HSR) bersama Singapura, seawal mungkin.Perdana Menteri Datuk Seri Ismail Sabri Yaakob memaklumkan, perbincangan sedang diteruskan oleh Menteri Pengangkutan Datuk Seri Wee Ka Siong dengan rakan sejawatannya dari Singapura S. Iswaran.Usaha meneruskan semula projek itu akan melibatkan beberapa perubahan pada syarat dan terma asal. Menurut Perdana Menteri, Malaysia juga ada perancangan untuk mewujudkan HSR dia antara Kuala Lumpur dengan Bangkok.Beliau turut membayangkan jaringan tersebut boleh disambung hingga ke China memandangkan China dan Thailand juga dalam proses membina rangkaian kereta api berkelajuan tinggi.Dalam hal lain, Perdana Menteri berkata kerajaan sedang mengkaji keperluan untuk mewujudkan laluan ketiga menghubungkan Johor dengan Singapura dalam usaha mengurangkan kesesakan di Tambak Johor dan Laluan Kedua Malaysia-Singapura.

(Malaysia berharap projek HSR bersama Singapura diteruskan seawal mungkin)


Portal aduan buli: Baru masuk hari kelima KPM terima 19 aduan buli

PUTRAJAYA, 22 Ogos - Kementerian Pendidikan (KPM) menerima 19 aduan berkaitan kes buli sejak portal aduan buli dilancarkan pada 18 Ogos lalu.Menurut Menteri Kanan Pendidikan, Datuk Dr. Radzi Jidin, 16 daripadanya diterima menerusi Sistem Pengurusan Aduan Awam manakala tiga lagi aduan melalui aplikasi Whatsapp.“Setiap aduan kita teliti dan dapatkan maklumat lanjut untuk memastikan apa yang sebenarnya berlaku.“Melalui e mel masih belum menerima sebarang aduan, melalui talian telefon sebanyak lima panggilan tetapi lebih kepada pertanyaan dan bukannya aduan. Itu merupakan data terkini selepas kita lancarkan portal aduan buli pada minggu lepas.“Ibu bapa serta pemegang taruh dalam sektor pendidikan melihat platform ini bukan sahaja digunakan untuk membuat aduan tetapi juga mengajukan pertanyaan serta memberi maklum balas. Apa yang penting, aduan yang dibuat itu mestilah lengkap dengan maklumat,” katanya dalam sidang media selepas melancarkan pelantar pembelajaran digital (DELIMa) KPM di Sekolah Menengah Kebangsaan Putrajaya Presint 8 (1) hari ini.

(Radzi Jidin menghadiri majlis Bersama Semarakkan Transformasi Pendidikan: DELIMa Agenda Digital Kita di Putrajaya/FOTO Facebook Radzi Jidin)

Tambah Radzi, pihaknya akan membuat penelitian secara mendalam sebelum mengambil tindakan sewajarnya berkaitan kes yang dilaporkan malah tiada sekolah di negara ini dianaktirikan daripada aduan tersebut.“Apa yang paling penting sistem itu memberi impak yang optimum maka dengan adanya sistem ini tak kira di negeri mana sama ada luar bandar, bandar, asrama atau sekolah harian apa yang penting maklumat kes tersebut sampai ke kementerian secepat mungkin dan kita ambil tindakan sewajarnya,” katanya.Portal aduan buli yang boleh diakses di laman sesawang https://www.moe.gov.my/aduanbuliitu menyediakan tiga saluran untuk orang awam, mangsa, ibu bapa atau penjaga melaporkan sebarang kejadian buli di sekolah.Saluran berkenaan adalah melalui talian khas aduan buli (03-88849352), e-mel (This email address is being protected from spambots. You need JavaScript enabled to view it.) atau aduan Sistem Pengurusan Aduan Awam (SISPA) KPM yang tersedia di portal aduan itu.Turut disediakan pesanan menerusi Aplikasi WhatsApp di talian 0148009325.


Nilai eksport perkayuan disasar cecah RM30 bilion tahun ini

(Datuk Zuraida menyaksikan pemeteraian Memorandum Persefahaman (MoU) antara CTCS Worldwide Sdn Bhd)

KUALA LUMPUR, 22 Ogos- Nilai eksport industri perkayuan disasar cecah RM30 bilion menjelang hujung tahun ini dengan termeterainya Memorandum Persefahaman (MoU) antara CTCS Worldwide Sdn. Bhd (CWSB) dengan tujuh pemegang taruh berkaitan.Menurut Menteri Perusahaan Perladangan Dan Komoditi, Datuk Zuraida Kamaruddin, MoU ini akan memperkasakan penyertaan Bumiputera melalui pembangunan syarikat kayu-kayan Malaysia yang lebih berdaya saing di peringkat antarabangsa.Usahawan Bumiputera akan diberi galakan melalui penyertaan promosi dan pameran, peningkatan kemahiran vendor melalui latihan dan pembangunan sokongan ekosistem industri perabot. "Ketika ini mungkin kita menjalankan program-program tu secara serta-merta. Kita bagi satu jentera sini-sana tapi hasilnya tidak dapat lihat secara berkelompok. "Jadi ini kita cuba uruskan agar lebih berstruktur dan diurus dengan baik, dan dipantau dengan baik.insya-Allah," katanya dalam sidang media selepas menyaksikan pemeteraian MoU berkenaan di sini.Melalui MoU ini, pemain industri akan dilatih menghasilkan produk menepati permintaan dan dapat bersaing dengan lebih kompetitif.Sehingga Jun lalu, nilai eksport produk kayu-kayan menyumbang RM13.19 bilion iaitu peningkatan 13.79% berbanding tempoh sama tahun lepas.

(Datuk Zuraida berkata nilai eksport perkayuan disasar cecah RM30 bilion tahun ini)


RM200 juta diperuntukkan bina 167 lagi Pusat Ekonomi Digital Keluarga Malaysia

KUALA PERLIS, 22 Ogos- RM200 juta diperuntukkan bagi membina 167 Pusat Ekonomi Digital Keluarga Malaysia (PEDi) yang baharu di seluruh negara, menjadikan sebanyak 1,080 PEDi telah dan akan beroperasi. Menteri Komunikasi dan Multimedia Malaysia, Tan Sri Annuar Musa berkata kerajaan komited untuk memastikan PEDi dapat memberi manfaat yang sebaik mungkin kepada rakyat.  "PEDi diharapkan membuat satu perekayasaan supaya PEDi dapat memainkan peranan yang berbeza daripada apa yang wujud sebelum daripada itu. Untuk tujuan itu kita telah bersetuju meluluskan RM200 juta untuk mencukupkan, tambah bilangan PEDi dan ini tender sedang diproses untuk membina 167 PEDi di seluruh negara menjadikan 1,080 semua sekali."Kita harap ia menjadi satu jaringan PEDi nasional yang mempunyai peranan aspek peningkatan keupayaan kepenggunaan ataupun aplikasi kepada teknologi digital dan juga keberadaan perkhidmatan jalur lebar di satu-satu kawasan dan juga melatih orang kita menjadi pengeluar kandungan, bukan hanya pengguna kandungan," kata Annuar kepada pemberita selepas Majlis Penyampaian Watikah Pelantikan Pengerusi Pusat Ekonomi Digital Keluarga Malaysia dan Taklimat Telekomunikasi Bersama Pengguna Negeri Perlis di sini.

(Tan Sri Annuar ditemu bual selepas Majlis Penyampaian Watikah Pelantikan Pengerusi Pusat Ekonomi Digital Keluarga Malaysia dan Taklimat Telekomunikasi Bersama Pengguna Negeri Perlis)

Hadir sama, Menteri Wilayah Persekutuan, Datuk Seri Shahidan Kassim dan Timbalan Menteri Komunikasi dan Multimedia, Datuk Zahidi Zainul Abidin. PEDi berperanan membantu para usahawan mendigitalkan perniagaan dalam talian, seterusnya menjana pendapatan.  PEDi juga berperanan sebagai Pusat Sehenti yang menyediakan capaian internet secara kolektif kepada masyarakat dan kawasan yang kurang mendapat liputan jalur lebar selain membolehkan masyarakat setempat mengikuti pelbagai kursus dan latihan berasaskan ICT, mengambil bahagian dalam program mengasah kemahiran dalam peniagaan e-dagang, serta aktiviti yang menggalakkan penciptaan digital, penyebaran dan penguasaan ilmu pengetahuan digital.


(Datuk Seri Ismail Sabri Yaakob/Foto fail)

PUTRAJAYA, 22 Ogos- Kerajaan komited untuk menjadikan Malaysia sebagai sebuah negara berpendapatan tinggi berpaksikan penerimagunaan teknologi baharu serta penciptaan dan pembangunan teknologi tempatan.Perdana Menteri, Datuk Seri Ismail Sabri Yaakob dalam satu kenyataan berkata kerajaan akan terus berusaha membangunkan bakat masa hadapan bagi pertumbuhan yang inklusif dan mampan."Langkah intervensi perlu diambil bagi meningkatkan kedudukan Malaysia antara 20 teratas dunia dalam Indeks Inovasi Global.

(Malaysia komited jadi negara berpendapatan tinggi berpaksi teknologi baharu/Foto fail)

Ia selari dengan sasaran kerajaan dalam Rancangan Malaysia Kedua Belas (RMKe-12)," menurut kenyataan itu.Perdana Menteri berkata satu langkah strategik inovasi akan diwujudkan bagi meningkatkan pengkomersialan teknologi dan inovasi negara. Selain itu, dasar yang melibatkan sumber manusia dan modal insan akan diteliti semula secara menyeluruh bagi menangani cabaran pasaran buruh.


Bintulu tuan rumah sambutan Hari Malaysia peringkat Sarawak

KUCHING, 22 Ogos - Sambutan Hari Malaysia Peringkat Negeri Sarawak akan diadakan  di Lasar Kenyalang, Lapangan Terbang Lama Bintulu secara fizikal pada 16 Sept ini dan dijangka dihadiri 5,000 jemputan.Menteri Pemodenan Pertanian Dan Pembangunan Wilayah Sarawak Datuk Seri Dr Stephen Rundi Utom yang bertanggungjawab untuk sambutan itu berkata ia penting bagi memperingati peristiwa bersejarah pada 16 Sept 1963."Justeru itu, marilah kita suburkan patriotisme tanpa berbelah bahagi bagi merealisasikan masa depan yang makmur ke arah menjadikan Malaysia sebagai sebuah negara maju mengikut acuan kita sendiri dan kibarkanlah Jalur Gemilang di premis-premis perniagaan atau kediaman bagi memeriahkan sambutan ini," menurutnya dalam kenyataan di sini hari ini.Beliau berkata Yang Dipertua Negeri Tun Abdul Taib Mahmud dan Premier Sarawak Tan Sri Abang Johari Tun Openg dijangka hadir pada sambutan itu.

Rundi juga berkata Hari Malaysia 2022, yang bertemakan Keluarga Malaysia Teguh Bersama, amat signifikan dalam memperingati perjuangan para pemimpin terdahulu. "Obor perjuangan pemimpin ini harus dijadikan pembakar semangat untuk negara dan setiap rakyatnya teguh bersama dalam perjuangan fasa endemik COVID-19 ini," katanya.Antara pengisian pada malam sambutan pada tahun ini ialah persembahan nyanyian artis tempatan dan tanah air negara, tarian, koir dan ritma Malaysia.Sambutan Hari Sarawak juga akan bersiaran secara langsung melalui TVS saluran 122 Astro dan myFreeview serta Facebook Unit Komunikasi Awam Sarawak (UKAS) dan YouTube UKAS Channel. - BERNAMA


Kompaun RM12.4 juta terhadap majikan gagal sedia penginapan pekerja

MUAR, 22 Ogos - Sejumlah RM12.4 juta kompaun dikeluarkan Jabatan Tenaga Kerja Semenanjung Malaysia (JTKSM) sejak Februari 2020 hingga semalam atas kegagalan majikan menyediakan penginapan dan asrama yang sesuai serta selesa untuk pekerja.Timbalan Ketua Pengarah (Operasi) JTKSM Mohd Asri Abdul Wahab berkata kompaun itu dikeluarkan menerusi 1,083 kertas siasatan terhadap majikan yang gagal mematuhi Akta Standard Minimum Perumahan, Penginapan dan Kemudahan Pekerja 1990 (Pindaan) 2019 atau Akta 446.Beliau berkata dalam tempoh itu juga, 48,579 majikan melibatkan 183,391 penginapan telah diperiksa oleh JTKSM dan hampir 40 peratus atau 19,250 majikan gagal mematuhi akta berkenaan.Daripada jumlah yang gagal, sebanyak 148 kertas siasatan diteruskan dengan pendakwaan melibatkan denda sebanyak RM1.2 juta.“Antara alasan yang diberikan majikan adalah sukar mendapat kebenaran pembinaan penginapan dan permohonan telah dilakukan namun belum mendapat kelulusan.“Kita sebenarnya sedia membantu majikan ini sekiranya mereka mempunyai masalah termasuk berkenaan penginapan pekerja, tetapi mereka (majikan) ini perlu tampil kepada JTKSM dan pihak berkuasa tempatan (PBT),” katanya hari ini.Beliau berkata demikian kepada pemberita selepas memeriksa dua kilang perabot di Kawasan Perindustrian Bukit Bakri yang turut disertai Majlis Perbandaran Muar (MPM), Jabatan Imigresen Malaysia (JIM), Polis Diraja Malaysia (PDRM) dan Pertubuhan Keselamatan Sosial (Perkeso).

(Salah sebuah tempat penginapan pekerja asing yang diserbu pihak berkuasa/FOTO Facebook Jabatan Tenaga Kerja Semenanjung Malaysia (JTKSM)

Menurut Mohd Asri menerusi operasi yang dilakukan selama dua jam bermula pada 10.30 pagi itu, seramai 528 pekerja telah diperiksa. “Difahamkan pekerja di kedua-dua premis ini disediakan penginapan atau asrama jenis binaan batu serta zink, dan kami telah melihat asrama tersebut yang disediakan oleh majikan. “Saya difahamkan bahawa penginapan pekerja ini tidak mendapat Perakuan Penginapan daripada JTKSM dan majikan masih belum membuat sebarang permohonan,” katanya.Katanya enam kertas siasatan telah dibuka JTKSM mengikut Seksyen 24D Akta 446 kerana tiada perakuan penginapan dan boleh dikenakan tindakan kompaun sehingga RM50,000 untuk setiap kesalahan.  - BERNAMA


Ismail Sabri sertai solat hajat dan berzikir di Masjid Putra

(Antara ribuan jemaah yang mengaminkan doa selepas solat hajat pada malam Munajat Keluarga Malaysia di Masjid Putra, Putrajaya hari ini/ Foto BERNAMA)

PUTRAJAYA, 21 Ogos - Perdana Menteri, Datuk Seri Ismail Sabri Yaakob malam ini menyertai hampir 10,000 jemaah di Masjid Putra di sini untuk solat hajat dan berzikir pada program Munajat Keluarga Malaysia.Beliau tiba di Masjid Putra kira-kira pukul 8.24 malam, yang kemudiannya diiringi Menteri di Jabatan Perdana Menteri (Hal Ehwal Agama) Datuk Idris Ahmad untuk menjamu selera, sebelum menunaikan solat Isyak berjemaah.Turut serta ialah beberapa menteri Kabinet antaranya Menteri Kanan Kerja Raya Datuk Seri Fadillah Yusof, Menteri Komunikasi dan Multimedia Tan Sri Annuar Musa serta Ketua Setiausaha Negara Tan Sri Mohd Zuki Ali.Solat Isyak diimamkan oleh Imam Besar Masjid Putra Salahuddin Ghozali manakala solat hajat pula diimamkan Mufti Wilayah Persekutuan Datuk Dr Luqman Abdullah.Ia disusuli bacaan zikir munajat dan qasidah dipimpin secara bersama oleh beberapa selebriti terkenal seperti Munif Ahmad.

(Perdana Menteri, Datuk Seri Ismail Sabri Yaakob ketika zikir munajat dan qasidah pada Program Munajat Keluarga Malaysia di Masjid Putra hari ini/ Foto BERNAMA)

Sementara itu, tausiah disampaikan pendakwah bebas Habib Ali Zaenal Abidin Al Hamid manakala bacaan doa Keluarga Malaysia oleh Ketua Pegawai Eksekutif Yadim Tuan Kamarul Arief Tuan Soh.Ismail Sabri turut menyampaikan bantuan kepada 20 buah pusat tahfiz, pondok, institusi kebajikan dan rumah anak-anak yatim.Program Munajat Keluarga Malaysia anjuran Yayasan Dakwah Islamiah Malaysia (Yadim) itu diadakan bersempena setahun Ismail Sabri menerajui kerajaan. Munajat Keluarga Malaysia itu dijalankan serentak di enam lokasi iaitu Putrajaya, Kedah, Pahang, Sabah, Sarawak dan Johor.Ismail Sabri mengangkat sumpah sebagai Perdana Menteri Malaysia kesembilan pada 21 Ogos 2021. -BERNAMA


Mahkamah Persekutuan mungkin terus buat keputusan dalam rayuan akhir kes SRC Najib

KUALA LUMPUR, 21 Ogos - Banyak ketidakpastian dilihat mengenai apa yang bakal berlaku dalam rayuan terakhir Datuk Seri Najib Tun Razak berhubung kes penyelewengan dana SRC International Sdn Bhd, susulan keengganan peguamnya untuk membuat sebarang hujahan bagi membela bekas perdana menteri itu.Jumaat lepas peguam utama Najib, Hisyam Teh Poh Teik memaklumkan panel lima anggota Mahkamah Persekutuan yang diketuai Ketua Hakim Negara Tun Tengku Maimun Tuan Mat bahawa beliau juga tidak akan mengemukakan hujahan lisan untuk anak guamnya.Hakim Tengku Maimun bagaimanapun berkata mahkamah akan menangani perkara itu pada hari Selasa ini. Mahkamah sebelum ini menetapkan 15 hingga 19 Ogos serta 23 hingga 26 Ogos untuk mendengar rayuan berkenaan.Sehubungan itu, ramai dalam kalangan pengamal undang-undang berpendapat bahawa mahkamah tertinggi itu boleh membuat keputusan serta-merta walaupun tiada hujahan daripada peguambela Najib.Peguam Mohamed Haniff Khatri Abdulla berkata ini kerana mahkamah boleh membuat keputusan berdasarkan hujahan bertulis yang difailkan sebelum ini oleh pasukan pembelaan Najib di Mahkamah Rayuan tahun lepas.Beliau berkata ia juga boleh dibuat berdasarkan petisyen rayuan yang difailkan oleh peguam cara Najib sebelum ini pada 25 April lepas, yang menyenaraikan 94 alasan mengapa Najib perlu dibebaskan."Terdapat bahan yang mencukupi di hadapan Mahkamah Persekutuan untuk dibincangkan walaupun tanpa penghujahan lisan. Oleh itu, tidak mungkin kes itu akan ditangguhkan," katanya.Peguam Lim Wei Jiet juga bersetuju dengan pandangan itu, dan mengatakan bahawa sebagai mahkamah tertinggi negara, ia berkemungkinan akan membuat keputusan berdasarkan alasan rayuan dalam memorandum rayuan, rekod rayuan serta hujahan dalam Mahkamah Rayuan sebelum ini oleh pasukan pembelaan Najib.Sementara itu, Datuk Dr Gurdial Singh Nijar berpendapat mahkamah mungkin memuktamadkan perbicaraan pada hari itu, tetapi akan mengekalkan penghakimannya kepada tarikh yang akan ditetapkan kemudian."Keputusan itu mungkin akan disampaikan pada hari lain," kata peguam itu.Pihak pendakwaan yang diketuai oleh pendakwa ad hoc Datuk V.Sithambaram ketika menggulung hujahannya Jumaat lepas berkata, mahkamah boleh terus sahaja membincangkan keputusan mereka, sekiranya tiada hujahan bertulis atau lisan baharu bekas perdana menteri itu.

Memetik undang-undang kes, Sithambaram berhujah bahawa terdapat dahuluan bagi mahkamah untuk "meneruskan dengan sewajarnya" kerana pihak pembelaan telah menyatakan bahawa mereka tidak bercadang untuk memfailkan sebarang hujahan baharu bagi rayuan itu.Jumaat lepas merupakan hari kedua pedengaran hujahan oleh panel itu, yang turut dianggotai Ketua Hakim Sabah dan Sarawak Tan Sri Abang Iskandar Abang Hashim, serta hakim Mahkamah Persekutuan Datuk Nallini Pathmanathan, Datuk Mary Lim Thiam Suan dan Datuk Mohamad Zabidin Mohd, untuk mendengar keputusan akhir Najib merayu bagi membatalkan sabitan dan hukumannya.Dua hari prosiding menyaksikan pelbagai peristiwa menarik. Hisyam mula-mula cuba menarik diri daripada mewakili Najib, namun permohonannya ditolak oleh mahkamah, dan mahkamah mengarahkan pihak pendakwaan mengemukakan hujahan mereka.Hisyam pada hari Jumaat juga memberitahu panel bahawa Najib telah melepaskan peguamnya, Zaid Ibrahim Suflan TH Liew & Partners (ZIST) daripada mewakilinya.Peguam itu sekali lagi meminta mahkamah menangguhkan perbicaraan kepada Khamis minggu depan kerana dia mempunyai kes lain pada Selasa dan Rabu, namun ia ditolak oleh mahkamah.Pada 16 Ogos, mahkamah telah menolak permohonan Hisyam untuk menangguhkan pendengaran rayuan dan mengarahkan rayuan diteruskan pada 18 Ogos.Pada 28 Julai 2020, Hakim Mahkamah Tinggi ketika itu Mohd Nazlan, yang kini hakim Mahkamah Rayuan, menjatuhkan hukuman penjara 10 tahun kepada Najib bagi setiap tiga pertuduhan pecah amanah jenayah (CBT) dan setiap tiga pertuduhan pengubahan wang haram, dan penjara 12 tahun serta denda RM210 juta (jika gagal bayar, penjara lima tahun) bagi tuduhan menyalahgunakan kedudukan.Tahun lepas, Mahkamah Rayuan mengekalkan keputusan Mahkamah Tinggi dan menolak rayuan Najib untuk mengetepikan sabitan dan hukuman penjara serta denda. - BERNAMA


PM zahir penghargaan kepada Agong, Raja-Raja Melayu prihatin kesentosaan rakyat

PUTRAJAYA, 21 Ogos- Perdana Menteri, Datuk Seri Ismail Sabri Yaakob menzahirkan kesyukuran kerana negara dikurniakan Yang di-Pertuan Agong dan Raja-Raja Melayu yang prihatin terhadap kesentosaan negara dan kebajikan rakyat.Jelas beliau, atas nasihat Seri Paduka Baginda, kerajaan telah mengambil inisiatif melupakan segala perbezaan dan mewujudkan kebersamaan dengan memeterai kerjasama rentas parti dengan pihak pembangkang."Hasil pendekatan inklusif ini, kita telah mencapai kestabilan politik, pelbagai inisiatif lain yang kita rundingkan melalui sesi-sesi konsultasi telah mendapat sokongan meluas semua pihak.Ini termasuklah Bajet 2022 yang mendapat kelulusan majoriti serta Rang Undang-undang Pindaan Perlembagaan membabitkan Perjanjian Malaysia 1963 dan Larangan Lompat Parti yang telah diluluskan sebulat suara," katanya ketika berucap merasmikan Simposium Keluarga Malaysia: Pencapaian dan Harapan di sini.

(Datuk Seri Ismail Sabri berucap merasmikan Simposium Keluarga Malaysia : Pencapaian dan Harapan di sini)

Sehubungan itu, Perdana Menteri merakamkan penghargaannya kepada Seri Paduka Baginda dan Raja-raja Melayu yang telah memberi nasihat dan sokongan kepada Kerajaan Keluarga Malaysia sejak setahun lepas.Tegas Datuk Seri Ismail Sabri, ketaatsetiaan kerajaan kepada Seri Paduka Baginda tidak boleh sama sekali diragui.Hubungan baik dengan pihak istana sentiasa dijaga selaras dengan prinsip pertama Rukun Negara, iaitu 'Kesetiaan kepada Raja dan Negara'.Perdana Menteri turut menzahirkan rasa terima kasih kepada semua ahli Jemaah Menteri serta semua Ahli Parlimen baik dari pihak kerajaan atau pembangkang yang menyokong pelbagai inisiatif yang dikemukakan.Beliau juga tidak berhasrat mendabik dada melaung-laungkan semua kejayaan yang telah dicapai dan akan membiarkan fakta untuk berbicara.


Kerajaan akan umum sesuatu ceriakan penjawat awam 30 Ogos ini

PUTRAJAYA, 21 Ogos- Perdana Menteri, Datuk Seri Ismail Sabri Yaakob memberi bayangan, sesuatu yang menceriakan akan diumumkan buat penjawat awam pada Majlis Amanat Perdana Perkhidmatan Awam yang dijadualkan pada 30 Ogos nanti.Beliau berkata, ia bagi menghargai jasa dan pengorbanan golongan itu yang sentiasa komited dan berdedikasi ketika menjalankan tugas."Sepertimana kita semua ketahui, negara kita kerap kali dilanda musibah bencana alam seperti banjir besar yang tidak dijangka begitu juga dengan ancaman keselamatan termasuk di perbatasan negara.Di saat negara sedang mengalami kesusahan, pasukan keselamatan seperti Polis Diraja Malaysia (PDRM), Angkatan Tentera Malaysia (ATM), Jabatan Bomba dan Penyelamat Malaysia (JBPM), Jabatan Kebajikan Masyarakat (JKM), Jabatan Kesihatan, Unit Penyelarasan Pelaksanaan, Agensi Pengurusan Bencana Negara dan pelbagai agensi kerajaan lain bertugas tanpa lengah dan penuh dedikasi," katanya ketika berucap merasmikan Simposium Keluarga Malaysia : Pencapaian dan Harapan di sini.

(Datuk Seri Ismail Sabri merasmikan Simposium Keluarga Malaysia : Pencapaian dan Harapan di sini)

Datuk Seri Ismail Sabri turut menzahirkan ucapan terima kasih kepada petugas kesihatan yang bertungkus lumus dalam menyelamatkan nyawa pesakit COVID-19 tatkala wabak itu melanda negara.

"Saya mewakili kerajaan mengucapkan ribuan terima kasih kepada petugas-petugas kesihatan yang bertungkus-lumus menyelamatkan mangsa-mangsa COVID-19, sesungguhnya banyak sekali cerita kesedihan petugas-petugas kesihatan kita yang berkorban jiwa raga dan nyawa dalam menangani COVID-19.

Jasa dan pengorbanan mereka semua sebagai 'Wira Tidak Didendang' akan terus terpahat dalam lipatan sejarah," katanya lagi.

Selain itu, Datuk Seri Ismail Sabri menyatakan Keluarga Malaysia turut menghargai sumbangan para aktivis masyarakat yang cekal berkhidmat kepada negara khususnya melalui pertubuhan bukan kerajaan (NGO).


PM sedia pertimbang input cendekiawan untuk pelaksanaan

PUTRAJAYA, 21 Ogos- Sebagai sebuah kerajaan yang terbuka, input-input daripada golongan cendekiawan akan dipertimbangkan untuk pelaksanaan sekiranya sesuai.Perdana Menteri, Datuk Seri Ismail Sabri Yaakob berkata, ia selaras dengan teras utama konsep Keterangkuman, Kebersamaan dan Kesyukuran, Kerajaan Keluarga Malaysia yang sentiasa mengambil kira pandangan setiap golongan.Ketika merasmikan Simposium Keluarga Malaysia : Pencapaian dan Harapan sempena 100 hari pentadbiran beliau, Datuk Seri Ismail Sabri mengalu-alukan pihak terlibat yang menilai prestasi kerajaan pimpinan beliau."Terima kasih kepada Menteri di Jabatan Perdana Menteri (Parlimen dan Undang-Undang), Menteri di Jabatan Perdana Menteri (Ekonomi), Menteri Kesihatan serta Peguam Negara yang sanggup mengorbankan hari cuti mereka untuk menceritakan kisah-kisah pencapaian dan cabaran mereka.Saya juga mengalu-alukan kehadiran 10 tokoh cendekiawan yang sudi meluangkan masa untuk membentangkan kertas-kertas kerja mereka bagi menilai secara objektif prestasi Kerajaan Keluarga Malaysia sepanjang tempoh satu tahun yang lalu," katanya ketika berucap pada Simposium Keluarga Malaysia : Pencapaian dan Harapan di sini.

(Datuk Seri Ismail Sabri Yaakob berucap merasmikan  Simposium Keluarga Malaysia : Pencapaian dan Harapan di sini)

Jelas beliau, simposium berkenaan akan memberi ruang yang luas untuk semua peserta mendapat maklumat tepat dan jelas mengenai pencapaian serta cabaran Kerajaan Keluarga Malaysia sepanjang tempoh satu tahun yang lalu.


Malaysia komited perjuangkan isu keamanan, kedamaian dunia

PUTRAJAYA, 20 Ogos- Malaysia akan terus memperjuang isu keamanan dan kedamaian dunia.Perdana Menteri, Datuk Seri Ismail Sabri Yaakob berkata tindakan itu dilaksana menerusi pelbagai platform penting di peringkat antarabangsa."Sewaktu lawatan saya ke Amerika Syarikat, di Washington bertemu dengan Presiden Amerika Syarikat, sewaktu makan malam malah sewaktu Sidang Kemuncak Khas Asean-Amerika Syarikat secara rasmi menegaskan tentang sokongan Malaysia kepada perjuangan rakyat Palestin."Walaupun kita tahu Amerika Syarikat punya pendirian tentang Palestin, tetapi itu tidak menyebabkan Malaysia tidak berani untuk menyuarakan tentang pendirian kita, mengutuk kekejamaan israel di bumi amerika," katanya.

Beliau menyatakan demikian dalam temu bual khas Inspirasi Setahun Keluarga Malaysia-Teguh Bersama bersama Perdana Menteri yang disiarkan di saluran RTM, malam ini.Mengenai konflik Rusia-Ukraine, Perdana Menteri berkata Malaysia tidak akan tunduk dengan arahan atau tekanan negara kuasa besar agar mengenakan sekatan unilateral terhadap Rusia.Sebaliknya, mencadangkan dua negara berjiran itu menyelesaikan konflik menerusi meja rundingan.


Konsep Keluarga Malaysia releven, diterima rakyat

PUTRAJAYA, 20 Ogos- Konsep Keluarga Malaysia dilihat releven dan diterima rakyat.Malah semangat kebersamaan itu juga dapat dirasai selepas negara dilanda wabak COVID-19.Jelas Perdana Menteri, Datuk Seri Ismail Sabri Yaakob objektif gagasan itu juga tercapai dengan melibatkan penyertaan seluruh anggota masyarakat tanpa ada yang ketinggalan."Apabila memberi bantuan saya lihat semua tanpa mengira kaum, tanpa mengira agama, umur, daripada latar belakang, semuanya akan memberikan bantuan dan sebagainya."Jadi saya lihat konsep ini sepatutnya kita laksanakan juga dan jadikan sebagai konsep kepada kerajaan kerana kita bekerja, kalau dulu kita panggil kita boleh bekerja bersama-sama sebagai satu pasukan. "Jadi bagi saya semangat kekeluargaan ini lebih boleh merapatkan hubungan kita, sebab itulah saya tukar kepada konsep bekerja sebagai satu keluarga," katanya.Beliau menyatakan demikian dalam temubual khas Inspirasi Setahun Keluarga Malaysia-Teguh Bersama bersama Perdana Menteri yang disiarkan di saluran RTM, malam ini.

Dalam temu bual khas itu, Ismail Sabri turut mengakui berdepan pelbagai cabaran sukar sepanjang setahun menggalas tanggungjawab sebagai Perdana Menteri.Antaranya, menangani kestabilan politik, selain mengurus keseimbangan antara ekonomi dan kesihatan akibat pandemik COVID-19."Jadi saya faham apabila saya terpaksa menutup ruang mereka untuk mencari makan, saya faham betapa sukarnya untuk hidup kerana untuk menjaga keluarga dan sebagainya. "Sebab itulah akhirnya kita membuat keputusan, kerajaan belanja begitu besar sekali untuk memastikan mereka masih boleh mampu meneruskan hidup dengan sumbangan dan tanggungan yang diberikan oleh kerajaan."Sebab saya tahu kalau kita biarkan mereka tiada pendapatan, anak-anak mereka terkesan dan saya dapat meletakkan diri sebagai anak mereka, yang kalau ibu bapa tiada pendapatan bagaimana untuk menanggung kehidupan keluarga," katanya. Jelasnya lagi, menstabilkan politik merupakan antara usaha segera yang dilaksana beliau sejak mengangkat sumpah jawatan Perdana Menteri Kesembilan pada 21 Ogos tahun lalu.Ia antara lain dizahirkan menerusi pemeteraian MOU Transformasi dan Kestabilan Politik bersama Pakatan Harapan.Pelaksanaannya memberi banyak kesan positif terutama dalam memacu pemulihan ekonomi negara, seterusnya melindungi kepentingan rakyat.


Penyediaan Bajet 2023 libatkan pihak berkepentingan termasuk pembangkang - Ismail Sabri

(Datuk Seri Ismail Sabri Yaakob ditemu bual dalam Inspirasi Setahun Keluarga Malaysia Teguh Bersamabersama Perdana Menteri yang disiarkan di saluran RTM)

PUTRAJAYA, 20 Ogos - Proses libat urus sedang dijalankan bagi penyediaan Bajet 2023 dan ia mengambil kira kepentingan Keluarga Malaysia dalam mendepani krisis ekonomi global yang dijangka lebih mencabar tahun hadapan.Jelas Perdana Menteri, Datuk Seri Ismail Sabri Yaakob, proses itu melibatkan banyak pihak berkepentingan termasuklah wakil pembangkang."Walaupun ekonomi kita dari segi KDNK terbaik di Asia Tenggara berbanding dengan negara besar yang lain tetapi banyak lagi perkara yang perlu dilaksanakan dan dilakukan oleh kerajaan untuk menyediakan rakyat ini terutama dari segi menyediakan pekerjaan, kita akan dari segi penyediaan pekerjaan, IKS, PMKS, atau pun IKS terjejas begitu lama dengan pandemik COVID-19 ini, jadi sokongan kepada perniaga kecil ini akan diteruskan dan diumumkan beberapa insentif untuk di dalam bajet dan sebagainya," kata beliau dalam temu bual Inspirasi Setahun Keluarga Malaysia-Teguh Bersama bersama Perdana Menteri yang disiarkan di saluran RTM, malam ini.

(Datuk Seri Ismail Sabri Yaakob ditemu bual dalam Inspirasi Setahun Keluarga Malaysia Teguh Bersama bersama Perdana Menteri yang disiarkan di saluran RTM)

Ismail Sabri turut memberi jaminan pembentangan Bajet 2023 nanti akan mendapat sokongan penuh pihak pembangkang.Ia merupakan satu daripada intipati yang ditandatangani kedua-dua pihak dalam Memorandum Persefahaman (MoU) Transformasi dan Kestabilan Politik.MoU berkenaan yang ditandatangani pada September tahun lepas bertujuan membawa kestabilan dan dimensi baharu politik negara. Tiada tarikh tamat ditetapkan dan kedua-dua pihak setuju bekerjasama dan sokongan akan diberi kepada Perdana Menteri sehingga Parlimen dibubarkan.


Kerajaan timbang tingkat peruntukan Kementerian Kesihatan

BERA, 20 Ogos- Kerajaan sedia memberi pertimbangan sewajarnya termasuk menambah peruntukkan kepada Kementerian Kesihatan (KKM) dalam Belanjawan 2023 yang dijangka dibentangkan Oktober nanti.  Jelas Perdana Menteri, Datuk Seri Ismail Sabri Yaakob ini memandangkan KKM merupakan antara kementerian penting yang berurusan secara terus dengan rakyat.Beliau memahami keperluan KKM mendapatkan peruntukan yang tinggi kerana Malaysia bakal menjadi negara tua pada 2040, sekali gus berhadapan dengan perbelanjaan kesihatan yang tinggi. "Baru-baru ini sewaktu mesyuarat penyelarasan projek pembangunan di bawah RMKe-12 saya telah memaklumkan kepada mensyuarat bahawa Kementerian Kesihatan perlu dibantu dari segi bajet yang akan datang kerana waktu itu kita membincangkan tentang Malaysia akan menjadi negara tua pada tahun 2040," katanya.Beliau berkata demikian ketika berucap pada majlis perasmian Hospital Bera, di sini hari ini.

(Perdana Menteri, Datuk Seri Ismail Sabri Yaakob (tengah) menyempurnakan perasmian Hospital Daerah Bera hari ini/BERNAMA)

Ismail Sabri berkata beliau juga menyedari bahawa negara-negara tua lain telah meningkatkan bajet kesihatan masing-masing, kerana terdapat pertambahan kemasukan warga tua di hospital. Menurutnya, pembinaan Hospital Bera juga menjadi bukti kesungguhan dan komitmen kerajaan dalam membangun serta menyediakan kemudahan kesihatan, bagi Keluarga Malaysia menikmati perkhidmatan kesihatan yang baik dan berkualiti."Saya sempat meninjau perkembangan pembinaan hospital ini pada Oktober tahun lalu yang ketika itu sudah siap 98 peratus, selepas terbengkalai sejak sekian lama akibat kegagalan kontraktor."Alhamdulillah, akhirnya hospital yang mula dibina pada 2010 berjaya juga disiapkan. Saya mengucapkan syabas dan tahniah kepada Kementerian Kesihatan, Kementerian Kerja Raya dan pihak berkepentingan yang lain, kerana bekerjasama merealisasikan pembinaan Hospital Bera ini," katanya.

(Hospital Daerah Bera yang dirasmikan Perdana Menteri Datuk Seri Ismail Sabri Yaakob hari ini/BERNAMA)

Perdana Menteri turut menzahirkan penghargaan kepada Almarhum Sultan Ahmad Shah Al-Musta'in Billah yang menjadi figura utama dalam proses merealisasikan pembinaan Hospital Bera.  Hospital yang mula dibina pada tahun 2010 itu siap Jun lalu selepas berdepan pelbagai masalah membabitkan kontraktor asal yang diberi tanggungjawab membina kemudahan berkenaan.  Hospital yang memuatkan 40 katil itu dapat memberi kemudahan kepada kira-kira 150,000 penduduk di daerah Bera. Hospital Bera bakal dilengkapi dewan bedah Sementara itu, Menteri Kesihatan, Khairy Jamaluddin dalam ucapannya pada majlis tersebut berkata kemudahan dewan bedah bernilai RM9 juta akan dibina di Hospital Bera dalam masa terdekat bagi melengkapkan fasiliti hospital berkenaan.  Beliau turut mengumumkan fasa pembinaan bagi blok wanita dan kanak-kanak Hospital Tengku Ampuan Afzan, Kuantan dijangka dimulakan hujung tahun ini dan siap pada tahun 2026.  Khairy juga berkata pihak KKM sudah menyiapkan dan menyerahkan dua fasiliti kesihatan kepada kerajaan Pahang membabitkan klinik dan kuarters kesihatan Kampung Temai, Pekan pada 1 Julai lalu dan Kampung Chegar Perah, Lipis pada 15 Julai lalu.  Selain dua lagi fasiliti kesihatan dijangka dapat disiapkan menjelang hujung tahun ini membabitkan klinik dan kuarters kesihatan bandar Raub yang dijangka siap awal September, manakala kerja naik taraf bangunan hemodialisis Hospital Raub pada awal November.


Filipina puji kejayaan tadbir urus pelancongan Malaysia

BANGKOK, 20 Ogos- Filipina memuji Malaysia sebagai model tadbir urus pelancongan yang berjaya dan atas usahanya dalam memulihkan sektor pelancongan dalam tempoh pasca pandemik.Setiausaha Jabatan Pelancongan Filipina, Christina Garcia Frasco berkata demikian kepada rakan sejawatannya dari Malaysia Datuk Seri Nancy Shukri ketika sesi mesyuarat dua hala di luar Mesyuarat Menteri Pelancongan Kerjasama Ekonomi Asia Pasifik (APEC) ke-11 dan mesyuarat-mesyuarat berkaitan di sini, semalam.“Negara anda telah menjadi model tadbir urus pelancongan yang berjaya,” kata Frasco sambil menambah pihaknya berminat untuk meneruskan jalinan pertukaran pelancongan mesra antara kedua-dua negara.Sejak Filipina membuka semula pintunya kepada pelancong antarabangsa pada Februari lepas, beliau berkata lebih 17,000 rakyat Malaysia telah melawat Filipina sehingga 14 Ogos.Malaysia adalah antara 16 pasaran antarabangsa yang penting bagi Filipina sejak lima tahun lepas. Dalam kalangan negara anggota ASEAN, rakyat Malaysia menduduki tempat kedua tertinggi dalam bilangan mereka yang melawat Filipina pada 2019.Frasco berkata Filipina juga berhasrat untuk memperbaharui memorandum persefahaman (MoU) yang bertujuan untuk memupuk kerjasama dua hala dalam Kemudahan Perjalanan; Penyelidikan dan Pembangunan; Pendidikan dan Latihan; Pelaburan Pelancongan; dan Mesyuarat, Insentif, Konvensyen dan Pameran (MICE).“Kami mempunyai hasrat untuk meneruskan perkongsian ini antara Filipina dan Malaysia.“Kedua-dua negara kita memiliki warisan, nilai, menghargai institusi kekeluargaan dan budaya yang dikongsi bersama. Kami melihat ini sebagai antara kekuatan teras Malaysia. “Kami menjangkakan semasa kami meneruskan perkongsian, pertukaran amalan terbaik mengenai budaya dan warisan akan menjadi antara perkara penting dalam perjanjian kami,” katanya. MoU itu pertama kali ditandatangani pada 2001.

Setiausaha Jabatan Pelancongan Filipina, Christina Garcia Frasco / FOTO BERNAMA

Sementara itu, Nancy berkata Filipina juga berminat untuk mempelajari ‘beberapa perkara’ dari Malaysia termasuk industri Halal serta mencontohi program Malaysia My Second Home.“Filipina juga ingin mengetahui lebih lanjut mengenai kejayaan Malaysia dalam program Halal kerana terdapat sebahagian besar penduduk Islam di Wilayah Mindanao. Filipina juga berhasrat untuk memenuhi keperluan pelancong Muslim ke negara itu."Sebagai jiran rapat, kami tidak mempunyai masalah untuk berkongsi," kata Nancy. -BERNAMA


Hubungan Malaysia-Turkiye kekal kukuh

(Al-Sultan Abdullah bertitah pada  Majlis Santapan Malam bersama rakyat Turkiye di Istanbul)

ISTANBUL, 20 Ogos- Hubungan Malaysia dan Turkiye akan terus kekal kukuh melalui pelbagai kerjasama antara kedua-dua negara merangkumi pelbagai sektor termasuk ekonomi, Pendidikan, kesihatan dan pertahanan.  Yang di-Pertuan Agong Al-Sultan Abdullah Ri’ayatuddin Mustafa Billah Shah bertitah demikian pada Majlis Santapan Malam Bersama rakyat Malaysia yang bermastautin di Turkiye.  Majlis bersama diaspora itu adalah sebahagian daripada lawatan negara Al-Sultan Abdullah di Turkiye iaitu negara ketiga yang dikunjungi sejak ditabalkan sebagai Yang di-Pertuan Agong ke-16. Baginda juga bertitah, Malaysia dan Turkiye telah bersetuju untuk meningkatkan taraf hubungan pada perkongsian strategik komprehensif.  "Justeru beta berharap agar hubungan antara Malaysia dan Turkiye akan terus terpelihara dan dijaga dengan rapi. Bersempena dengan 60 tahun hubungan Malaysia dan Turkiye pada 2024, beta optimis hubungan dua halaantara Malaysia dan Turkiye akan terus meningkat ke tahap lebih tinggi dan ini juga telah dinyatakn sendiri oleh pihak Erdogan tempoh hari," titah baginda. Turut mengiringi Baginda, Raja Permaisuri Agong, Tunku Azizah Aminah Maimunah Iskandariah dan anakanda baginda Tengku Puteri Afzan Aminah Hafizatullah dan Tengku Puteri Jihan Azizah Athiyatullah.  Terdapat hampir 600 orang warga Malaysia yang kini menetap di seluruh Turkiye, terdiri daripada pelajar institusi-institusi pengajian tinggi, golongan professional dan yang berkahwin dengan warga Turkiye.  Dalam Majlis Santapan Malam itu juga, Seri Paduka Baginda berdua turut meluangkan masa beramah mesra dengan diaspora Malaysia.

(Al-Sultan Abdullah dan Tunku Azizah beramah mesra bersama pelajar Malaysia)


Ekonomi APEC perlu manfaatkan kerjasama dalam pelancongan lestari

BANGKOK, 20 Ogos- Kerjasama Ekonomi Asia-Pasifik (APEC) perlu memanfaatkan kerjasama dalam sektor pelancongan mampan demi mencapai visinya iaitu mewujudkan komuniti Asia-Pasifik yang terbuka, dinamik, berdaya tahan dan aman menjelang 2040.Dalam satu kenyataan selepas Mesyuarat Menteri-Menteri Pelancongan (TMM) APEC 2022 di sini, pengerusi itu menekankan bahawa peluang untuk membina masa depan yang lebih baik dan berdaya tahan adalah menerusi industri pelancongan dan ia akan menjadi usaha utama rantau ini.“Ketidakpastian dan cabaran baharu yang ketara telah meningkatkan keperluan untuk memanfaatkan kerjasama serta memajukan industri pelancongan yang mampan.“Kami akan terus mengadakan dialog inklusif dalam kalangan mereka yang terbaik dan merenung kembali kemajuan bagi membina semula sektor pelancongan yang lebih kukuh dan berdaya tahan,” menurut kenyataan pengerusi itu.Sesi dialog itu turut membincangkan cabaran sedia ada yang telah diburukkan lagi oleh pandemik COVID-19. “Bersama-sama kita akan berusaha membina semula industri pelancongan demi masa depan,” menurut kenyataan itu.Kenyataan itu menambah bahawa ekonomi APEC mengalu-alukan "Cadangan Dasar untuk Pelancongan Masa Hadapan: Menjana Semula Pelancongan" yang mencerminkan keghairahan bersepadu pelbagai sektor ekonomi untuk mengejar pertumbuhan yang kukuh, seimbang, terjamin, mampan dan inklusif, seperti digariskan dalam Wawasan APEC Putrajaya 2040."Cadangan dasar itu boleh menjadi panduan kepada Ekonomi APEC untuk membangunkan sektor pelancongan sebagai pemacu utama bagi meningkatkan kesejahteraan penduduk APEC secara keseluruhan," katanya.Menteri-menteri Pelancongan APEC dan wakil kanan telah menghadiri Mesyuarat Menteri Pelancongan (TMM) APEC ke-11 di sini, semalam.Mesyuarat itu dipengerusikan oleh Menteri Pelancongan dan Sukan Thailand Phiphat Ratchakitprakarn.Terdahulu, dalam ucapan pembukaannya, Phiphat berkata ekonomi APEC sedang menyelaraskan dasar untuk memulihkan industri pelancongan di rantau ini supaya selamat, mampan, bertanggungjawab dan inklusif.

"Semua jabatan yang berkaitan telah bekerja tanpa mengenal penat lelah dan kami percaya bahawa krisis ekonomi akibat COVID-19 semakin pulih dan ekonomi kami mula kembali ke landasan dan bergerak ke arah yang lebih positif," katanya.Menurut World Travel and Tourism Council (WTTC), industri pelancongan menyumbang hampir 11% jumlah tenaga kerja di rantau ini dengan menyediakan kira-kira 162 juta peluang pekerjaan pada 2019. Jumlah ini bagaimanapun mencatatkan penurunan ketika wabak melanda dan hanya menyumbang kepada 131 juta pekerjaan pada 2020 dan 138.7 juta pekerjaan pada 2021. -BERNAMA


Agong berkenan terima Ijazah Kedoktoran Kehormat daripada Universiti Marmara

(Al-Sultan Abdullah bertitah dalam Istiadat Penganugerahan Ijazah Kedoktoran Kehormat di Istanbul)

ISTANBUL, 20 Ogos- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah berkenan dikurniakan Ijazah Kedoktoran Kehormat dalam bidang Sains Politik dan Hubungan Antarbangsa daripada Universiti Marmara, Istanbul.Ijazah tersebut disampaikan oleh Rektor Universiti Marmara, Prof Dr Mustafa Kurt berdasarkan sumbangan Tuanku dalam keamanan sejagat dan memperkukuh hubungan Turkiye dan Malaysia.Baginda dipersembah dengan persalinan jubah kedoktoran baldu merah bersulam emas beserta sijil dan sebuah plak.Turut mengiringi Baginda menerima pengiktrafan itu, Raja Permaisuri Agong, Tunku Azizah Aminah Maimunah Iskandariah dan Naib Presiden Turkiye Naib President Turkiye, Fuad Oktay.Al-Sultan Abdullah kemudiannya menzahirkan rasa sukacita dan berterima kasih atas penganugerahan itu.Baginda bertitah ijazah kedoktoran kehormat itu sebagai pengiktirafan kepada seluruh rakyat Malaysia dan menjadi simbol keakraban antara Malaysia dan Turkiye.“Beta ingin mengucapkan terima kasih atas anugerah yang telah diberikan oleh universiti ini. Beta amat berbesar hati dikurniakan anugerah ini dan ingin merakamkan ucapan terima kasih kepada Tuan Yang Terutama Presiden Recep Tayyip Erdogan serta kerajaan Turkiye atas pengiktirafan berprestij ini,”titah Al-Sultan Abdullah.Baginda juga berharap agar Turkiye memberi lebih banyak peluang kepada pelajar Malaysia untuk menyambung pengajian di Turkiye, termasuk bekerjasama dalam melakukan penyelidikan, biasiswa dan petukaran pelajar.Baginda bertitah dalam Istiadat Penganugerahan Ijazah Kedoktoran Kehormat di Istanbul, Turkiye.Turut hadir, Menteri Pengiring yang juga Menteri Kewangan, Tengku Datuk Seri Zafrul Tengku Abdul Aziz dan Ketua Setiausaha Kementerian Luar, Datuk Seri Amran Mohamed Zin.Universiti Marmara, Istanbul merupakan kampus Presiden Turkiye Recep Tayyip Erdogan menerima Ijazah pada tahun 1981.

(Raja Permaisuri Agong, Tunku Azizah Aminah Maimunah Iskandariah dan Naib PresidenTurkiye, Fuad Oktay turut mengiringi Al-Sultan Abdullah menerima Ijazah Kedoktoran Kehormat dalam bidang Sains Politik dan Hubungan Antarbangsa yang disampaikan Rektor Universiti Marmara, Prof Dr Mustafa Kurt)


Malaysia-Indonesia rancang perbaharui MoU bidang komunikasi, jalin kerjasama perfileman

(Tan Sri Annuar Musa (kiri) bersama Sandiaga Salahuddin Uno / Foto David Andreas)

JAKARTA, 20 Ogos- Kementerian Komunikasi dan Multimedia merancang untuk memperbaharui memorandum persefahaman (MoU) berkaitan penerangan dan komunikasi antara Malaysia dan Indonesia serta menjalinkan kerjasama dalam bidang perfileman.Menurut menterinya Tan Sri Annuar Musa, MoU yang kali terakhir ditandatangani pada 1984 itu perlu diperbaharui selaras dengan perkembangan semasa bidang komunikasi dan industri kreatif.“Saya sangat gembira kerana Pak Menteri (Menteri Pelancongan dan Ekonomi Kreatif Indonesia Sandiaga Salahuddin Uno) akan berkunjung ke Malaysia pada bulan Oktober dan insya-Allah kita ada masa yang cukup untuk membawa memorandum jemaah menteri supaya satu MoU baharu ditandatangani antara Malaysia dan Indonesia,”katanya.Beliau bercakap kepada media selepas melakukan kunjung hormat ke atas Menteri Pelancongan dan Ekonomi Kreatif Indonesia Sandiaga Salahuddin Uno di Jakarta.Turut mengiringi, Kuasa Usaha Sementara Kedutaan Besar Malaysia Adlan Mohd Shaffieq, Ketua Pegawai Eksekutif Perbadanan Kemajuan Filem Nasional Malaysia (FINAS) Prof Dr Md Nasir Ibrahim dan Setiausaha Bahagian Antarabangsa Kementerian Komunikasi dan Multimedia Mano Verabathan.Tambahnya Malaysia dan Indonesia akan menggalakkan produksi filem melalui insentif penerbitan filem di Malaysia (FIMI) sekali gus mengambil peluang pasaran filem dalam bahasa yang berasaskan bahasa Melayu dan Indonesia.Malaysia turut mengalu-alukan inisiatif Indonesia untuk menganjurkan satu persidangan antarabangsa melibatkan negara dunia ketiga bagi membincangkan ekonomi kreatif pada Oktober di Bali.“Kami juga akan berkunjung sebagai kunjungan balas sekali gus akan mewujudkan apa yang kita bincangkan tadi berkaitan ‘co-production’ filem Indonesia dan Malaysia yang kita harapkan dapat memperluas kerjasama dan membuka  lapangan kerja yang lebih banyak dalam sektor ekonomi kreatif,” kata Sandiaga Salahuddin Uno.

(Kunjungan hormat Menteri Komunikasi dan Multimedia, Tan Sri Annuar Musa ke atas Menteri Pelancongan dan Ekonomi Kreatif Indonesia, Sandiaga Salahuddin Uno / Foto David Andreas)


RM6.3 bilion untuk pembangunan infrastruktur, fasiliti penyampaian perkhidmatan di Selangor

SHAH ALAM, 19 Ogos-Peruntukan berjumlah RM6.3 bilion diluluskan bagi pelaksanaan pembangunan infrastruktur dan fasiliti penyampaian perkhidmatan di Selangor.Perdana Menteri, Datuk Seri Ismail Yaakob berkata, peruntukan tersebut merupakan Rolling Plan Kedua tahun 2022, Rancangan Malaysia Ke-12 (RMKe-12)."Antara projek penting yang akan dilaksanakan adalah lima buah projek tebatan banjir di Selangor dengan peruntukan sebanyak RM4.7 bilion. Usaha ini akan disegerakan bagi mengelak kejadian banjir teruk yang menjejaskan kesejahteraan penduduk, ekonomi negeri dan negara berulang lagi," katanya ketika berucap merasmikan Program Jelajah Aspirasi Keluarga Malaysia (AKM) Selangor, di sini.

(Datuk Seri Ismail Sabri berucap merasmikan Program Jelajah AKM Selangor di Stadium Shah Alam / Foto BERNAMA)

Beliau turut memaklumkan, kerajaan akan mengambil langkah proaktif bagi pembinaan infrastuktur yang lebih lestari di Selangor.Selain itu, penyediaan perumahan untuk Keluarga Malaysia terutama buat golongan B40 dan M40 akan terus menjadi agenda penting.Selaras dengan aspirasi Satu Keluarga Satu Rumah, 14,329 kediaman telah siap dibina di Selangor setakat Jun lalu di bawah pelbagai program seperti Program Perumahan Rakyat (PPR) dan Perumahan Penjawat Awam Malaysia (PPAM).


Prestasi Perbelanjaan Peruntukan Pembangunan 2022 meningkat 50.35 peratus

(Perdana Menteri, Datuk Seri Ismail Sabri Yaakob mempengerusikan Mesyuarat JawatankuasaTertinggi Pemantauan Rancangan Malaysia Ke-12 Bilangan 2 Tahun 2022)

KUALA LUMPUR, 19 Ogos - Prestasi Perbelanjaan Peruntukan Pembangunan Tahun 2022 setakat 15 Ogos mencatat peningkatan sehingga 50.35 peratus berbanding 26.4 peratus pada 15 April lepas. Perdana Menteri, Datuk Seri Ismail Sabri Yaakob berkata perkara itu dimaklumkan dalam Mesyuarat Jawatankuasa Tertinggi Pemantauan Rancangan Malaysia Ke-12 Bilangan 2 Tahun 2022 yang dipengerusikan beliau dan turut dihadiri menteri-menteri kanan, ketua jabatan serta agensi.“Semua kementerian digesa meningkatkan prestasi perbelanjaan. Peruntukan yang tidak dibelanjakan perlu diserahkan kembali kepada Kementerian Kewangan untuk diagihkan semula kepada kementerian-kementerian yang memerlukan,” menurutnya dalam kenyataan di sini.

(Perdana Menteri, Datuk Seri Ismail Sabri Yaakob mempengerusikan Mesyuarat Jawatankuasa Tertinggi Pemantauan Rancangan Malaysia Ke-12 Bilangan 2 Tahun 2022)

Jawatankuasa Tertinggi Pemantauan RMKe-12 dan Jawatankuasa Pemudahcara Pelaksanaan Projek Pembangunan Negara juga akan terus meneliti isu serta cabaran semasa bagi mempercepat pelaksanaan projek pembangunan dalam tempoh RMKe-12 demi manfaat Keluarga Malaysia.Selain itu, mesyuarat bersetuju supaya Unit Perancang Ekonomi Jabatan Perdana Menteri menyediakan Kajian Separuh Penggal RMKe-12.Ia bagi meneliti dan menyemak semula dasar serta sasaran sedia ada agar matlamat pembangunan yang disasarkan dapat dicapai.Proses itu akan bermula dari September tahun ini hingga September 2023.


Kempen Laut Bebas Plastik, demi keselamatan hidupan marin, kesihatan manusia

KUANTAN, 19 Ogos- Pencemaran sisa plastik di laut negara semakin membimbangkan hingga meningkatkan ancaman terhadap hidupan marin dan kesihatan manusia.Menyedari hakikat itu, Jabatan Perikanan Malaysia melaksana Kempen Laut Bebas Plastik sebagai inisiatif mengekang pencemaran tersebut.Menurut Ketua Pengarah Jabatan Perikanan Malaysia, Mohd Sufian Sulaiman, semua pihak terutama golongan nelayan disaran menyokong usaha berkenaan."Pertama sekali kepada nelayan, mereka yang pergi ke laut ni yang membawa apa-apa sahaja berkaitan dengan plastik, minuman, makanan dan sebagainya jangan dibuang ke laut, bawa balik, buang di tempat yang disediakan oleh Majlis Perbandaran dan sebagainya ke tong-tong sampah yang disediakan. Selain daripada itu jika ternampak apa-apa plastik yang berada di laut mohon kutip dan bawa balik," katanya.

(Ketua Pengarah Jabatan Perikanan Malaysia, Mohd Sufian Sulaiman)

Mohd Sufian berkata demikian kepada media selepas merasmikan Kempen Laut Bebas Plastik Peringkat Nasional di Pantai Sepat, Kuantan.Program berkenaan melibatkan hampir 600 peserta daripada pelbagai agensi dan institusi pendidikan dengan 600 kilogram sisa plastik berjaya dikumpulkan.

(FOTO FB Kementerian Alam Sekitar Dan Air)


Kerajaan tidak peluk tubuh, bantu Keluarga Malaysia depani isu kos sara hidup, inflasi

(Perdana Menteri, Datuk Seri Ismail Sabri Yaakob berucap ketika merasmikan Program Jelajah Aspirasi Keluarga Malaysia 2022 Peringkat Negeri Selangor di Perkarangan Stadium Shah Alam hari ini/ Foto BERNAMA)

SHAH ALAM, 19 Ogos - Kerajaan tidak berpeluk tubuh membantu Keluarga Malaysia dalam mendepani isu kos sara hidup dan inflasi.Sebaliknya Perdana Menteri, Datuk Seri Ismail Sabri Yaakob berkata kerajaan sentiasa berusaha memastikan Keluarga Malaysia kalis cabaran.Selepas diuji pandemik, dunia kini berdepan pelbagai cabaran baharu dan paling genting ialah perubahan iklim, ketegangan geopolitik dan konflik Rusia-Ukraine. Gabungan semua faktor adalah antara punca kepada kenaikan harga barangan sehingga mengakibatkan kos sara hidup meningkat.Jelas Perdana Menteri, pelbagai strategi jangka pendek, sederhana dan panjang dilaksanakan kerajaan yang melibatkan kerjasama semua kementerian, kerajaan negeri, agensi kerajaan, pertubuhan bukan kerajaan (NGO) dan seluruh Keluarga Malaysia bagi memulihkan ekonomi negara.Hasilnya pada hari ini ekonomi negara merupakan yang terbaik di Asia Tenggara dengan pertumbuhan Keluaran Dalam Negeri Kasar (KDNK) sebanyak 8.9 peratus bagi suku kedua tahun ini."Sebagai sebuah ekonomi terbuka, Malaysia tidak terkecuali daripada tekanan inflasi global. Justeru, kenaikan harga barangan tidak boleh dielakkan sepenuhnya. Bagaimanapun, kadar inflasi negara berada pada paras 3.4 peratus dan angka ini merupakan antara yang terendah di Asia Tenggara."Bagi mengurangkan tekanan inflasi terhadap Keluarga Malaysia, kerajaan telah membelanjakan peruntukan subsidi sebanyak RM77.3 bilion yang merupakan jumlah subsidi terbesar dalam sejarah negara, meliputi petrol, diesel, LPG, minyak masak, tepung dan elektrik," kata beliau ketika berucap merasmikan Program Jelajah Aspirasi Keluarga Malaysia (AKM) Selangor, di sini hari ini.

(Perdana Menteri, Datuk Seri ismail Sabri Yaakob (tengah) bersama para hadirin mengibarkan Jalur Gemilang selepas merasmikan Program Jelajah Aspirasi Keluarga Malaysia 2022 Peringkat Negeri Selangor di perkarangan Stadium Shah Alam hari ini/ Foto BERNAMA)

Dasar yang dilaksanakan kerajaan tersebut bertujuan membendung inflasi bagi mengelakkan kenaikan harga yang terlalu mendadak, dan pada masa yang sama membantu Keluarga Malaysia yang perlu dari segi bantuan langsung seperti Bantuan Kebajikan Masyarakat, bantuan pertanian, nelayan dan sebagainya.Dalam pada itu, Ismail Sabri memaklumkan buat pertama kalinya jumlah dagangan Malaysia melepasi paras RM2 trilion pada tahun lalu.  Kadar itu meningkat 24.9 peratus berbanding tahun sebelumnya, berikutan prestasi memberangsangkan bagi kedua-dua eksport domestik dan eksport semula.  Beliau juga optimis pelabur asing terus berminat untuk menanam modal di negara ini hasil polisi dan dasar yang dilaksanakan kerajaan.  "Bagi tempoh sembilan bulan yang lalu sehingga Jun 2022, negara kita merekodkan nilai pelaburan langsung asing (FDI) sebanyak RM74.1 bilion sekali gus mengatasi jumlah FDI tahunan pada tahun 2021, 2020, 2019 dan 2018," jelas Perdana Menteri. Kejayaan yang dicapai tersebut membuktikan ekonomi negara kini semakin pulih dan kerajaan terus komited dalam menjayakan inisiatif yang telah diumumkan sebelum ini.


Jengkaut tersangkut di kabel: Dua maut akibat renjatan elektrik

TANJUNG MANIS, 19 Ogos- Dua maut dipercayai terkena renjatan elektrik selepas sebuah jengkaut yang dibawa menggunakan sebuah lori tersangkut di kabel elektrik di Jalan Semalau menghala ke Kampung Jerijeh Tanjung Manis, pagi tadi. Menurut Ketua Zon Empat, Jabatan Bomba dan Penyelamat Sarawak, Janggan Muling, pihak bomba menerima panggilan mengenai kejadian itu pada pukul 9:15 pagi.“Pasukan bomba dari Balai Bomba dan Penyelamat Tanjung Manis terus bergerak ke lokasi kejadian dan setibanya di tempat kejadian didapati kebakaran melibatkan sebuah lori yang membawa jengkaut yang tersangkut pada kabel elektrik.“Dua lelaki ditemui tidak sedarkan diri, berkemungkinan terkena renjatan elektrik dan telah disahkan meninggal oleh pihak perubatan Kementerian Kesihatan Malaysia (KKM) di tempat kejadian,” katanya.Salah seorang mangsa dikenal pasti sebagai Hi Sieh King, 61 tahun manakala identiti seorang lagi mangsa masih belum diketahui.Pihak Bomba Tanjung Manis bersama enam anggota dan seorang pegawai hanya dapat melakukan kerja-kerja pemadaman kebakaran selepas aliran elektrik diputuskan oleh pihak SESCO. Kedua-dua mangsa disahkan meninggal dunia di tempat kejadian selepas pemeriksaan oleh pihak kesihatan.Mayat telah diserahkan kepada pihak polis untuk tindakan lanjut.

(Lori tersangkut di kabel elektrik di Jalan Semalau  pagi tadi yang meragut dua nyawa)


KKR peruntuk RM2.8 bilion untuk projek, kerja selenggara jalan di Johor

KOTA TINGGI, 19 Ogos- Kementerian Kerja Raya memperuntukkan lebih RM2.8 bilion untuk projek-projek dan senggara jalan persekutuan serta bangunan di Johor, tahun ini.  Ia melibatkan 43 projek bangunan bernilai RM816 juta, 134 senggara bangunan dengan kos RM87 juta dan 24 projek jalan berjumlah RM1.8 juta.Menterinya, Datuk Sri Fadillah Yusof berkata, peruntukkan turut melibatkan 88 kerja senggara jalan dengan kos RM125 juta dan 14 cerun bernilai RM10 juta.Kementerian turut memberi peruntukkan tambahan RM650,000 untuk pemasangan lampu jalan di kawasan gelap dan berisiko di Laluan Persekutuan FT003 iaitu Jalan Mersing - Kota Tinggi.

(Menteri Kerja Raya, Datuk Seri Fadillah Yusof/BERNAMA)

"Kita juga lalu kawasan sebahagian jalan menjadi laluan binatang liar khususnya gajah di mana ada beberapa kemalangan melibatkan kematian gajah. Setelah perbincangan dan permintaan Jabatan Perhilitan kepada JKR Johor, maka KKR Johor sudah mengemukakan permohonan memasang lampu jalan, kita sudah mula beri peruntukan awal RM200,000", kepada pemberita semasa 'Jelajah FTRoadpedia Selatan 2.0' di Kota Tinggi, Johor.  Tambahnya, Johor turut menjadi perintis Kontrak Berdasarkan Prestasi (PBC) terhadap syarikat dilantik, menerusi peruntukkan RM52.8 juta untuk laluan persekutuan FT001, FT003 dan FT005.  Kontrak selama lima tahun itu membolehkan penilaian terhadap syarikat dilantik diukur mengikut Indeks Prestasi Utama (KPI) ditetapkan.  Menerusi PBC, syarikat dilantik akan menanggung kos sekiranya jalan yang sudah disenggara rosak semula dalam tempoh kontrak.


Potensi pelaburan Labuan tarik minat delegasi EU

LABUAN, 19 Ogos- Delegasi Kesatuan Eropah (EU) ke Malaysia berminat untuk menyertai sektor perniagaan dan kewangan antarabangsa Labuan.Beberapa potensi pelaburan menjadi perhatian antaranya pembangunan pelancongan, pembinaan pelabuhan dan pelabuhan bio, usaha niaga perniagaan dalam tenaga boleh diperbaharui serta perkhidmatan dan produk yang ditawarkan Labuan IBFC.Duta EU ke Malaysia, Michalis Rokas berkata lawatannya itu berfungsi menilai kebolehlarasan kepentingan korporat kesatuan dengan potensi pelaburan yang terdapat di rantau ini."Maklumat dan input yang kita terima akan kita salurkan kepada duta-duta EU termasuk dewan-dewan perniagaan EU di Kuala Lumpur,agar peluang dan manfaat pelaburan baharu dapat diselaraskan di pulau ini," katanya.

(Duta EU ke Malaysia, Michalis Rokas)

Beliau ditemui pemberita ketika lawatan kerja ke pejabat Pengerusi Perbadanan Labuan, Datuk Bashir Alias sempena lawatan jelajah ke Borneo.Sementara itu, Bashir menyambut baik hasrat kerjasama itu bagi membangunkan potensi pelaburan yang mampan di Labuan."Kita berharap mereka akan datang ke Labuan membawa pelabur-pelabur pada masa akan datang. Kita sebagai pihak berkuasa tempatan, perbadanan Labuan akan memudahkan pada semua pelabur-pelabur yang datang, kita punya perancangan beberapa sektor akan kita cuba majukan," ujarnya.

(Pengerusi Perbadanan Labuan, Datuk Bashir Alias)


Kebakaran: Empat rumah hangus, enam penghuni hilang tempat tinggal

MELAKA, 19 Ogos - Empat buah rumah terbakar dalam kejadian di sebuah penempatan tanah wakaf berhadapan Pangsapuri Bukit Piatu malam tadi.Kejadian berlaku kira-kira 10.30 malam itu menyebabkan seorang lelaki cedera manakala lima lagi penghuni rumah berusia lebih separuh abad terselamat.Salah seorang mangsa, Cheah Wei Liang, 43, yang bekerja sebagai juruteknik mengalami lecur di dada dan lengan kirinya dalam kebakaran melibatkan empat rumah separa kayu yang berusia lebih 50 tahun. "Ketika kejadian, saya berada di rumah sendiri yang tidak jauh dari rumah ibu saya dan jiran memaklumkan ada rumah di sebelah rumah keluarga saya itu terbakar."Saya cuba memadamkan kebakaran selepas mereka berdua berjaya keluar menyelamatkan diri namun api merebak dan marak dengan cepat hingga memusnahkan rumah ini," katanya ketika ditemui pemberita lewat malam tadi.

(Keadaan lengan Cheah Wei Liang yang melecur terkena percikan api ketika cuba menyelamatkan barangan peribadi keluarganya dalam kejadian kebakaran di Bukit Piatu/ FB Melaka Hari Ini)

Sementara itu, Pegawai Zon 1 Jabatan Bomba dan Penyelamat Malaysia (JBPM) Melaka, Zulkhairani Ramli berkata pihaknya menerima panggilan kecemasan kebakaran sebuah rumah di kawasan tersebut pada 10.34 malam.Katanya tiga jentera dan sebuah jentera perkhidmatan perubatan kecemasan (EMRS) dari Balai Bomba dan Penyelamat (BBP) Ayer Keroh dan BBP Melaka Tengah dengan kekuatan 34 anggota dan pegawai dikerahkan ke lokasi."Sebaik tiba, didapati api dari rumah pertama itu sudah merebak ke rumah kedua, tiga dan empat."Bagaimanapun kami berjaya mengawal kebakaran daripada merebak ke rumah lain dan ke semua enam penghuni rumah berusia antara 30-an dan 60-an terselamat sebelum api berjaya dikawal 11 minit kemudian. Tiada sebarang kecederaan serius dilaporkan,” katanya ketika ditemui di lokasi.Tambah beliau pihaknya berdepan sedikit cabaran untuk memadam kebakaran kerana jarak rumah berkembar yang rapat antara satu sama lain, sekali gus memudahkan api merebak dengan cepat."Struktur binaan kayu menyebabkan api merebak dengan cepat di bahagian atas rumah namun kepantasan bomba berjaya mengelakkan ia merebak ke rumah lain," katanya sambil menambah punca kejadian dan jumlah kerugian masih dalam siasatan.

(Pegawai Zon 1 JBPM Melaka, Zulkhairani Ramli)


Malaysia mahu pertingkat kerjasama pelancongan bawah Jejak ASEAN - Nancy Shukri

BANGKOK, 19 Ogos- Malaysia berminat untuk memajukan kerjasama dengan negara-negara jirannya di bawah “Jejak ASEAN” (ASEAN Trails) yang memberi peluang kepada pengembara melancong ke pelbagai negara ASEAN dalam satu perjalanan, kata Menteri Pelancongan, Kesenian dan Kebudayaan Datuk Seri Nancy Shukri.Beliau berkata kerjasama itu penting dalam usaha untuk menarik pelancong jarak jauh bagi merancakkan kembali industri pelancongan dalam tempoh pasca COVID-19.“Kami sedang meneliti bagaimana untuk mempromosikan laluan pelancongan dalam ASEAN dengan pelancong jarak jauh boleh melakukan perjalanan, contohnya, melalui darat dari Thailand ke Malaysia dan kemudian ke Singapura atau bahagian lain di ASEAN. Kami mahu dunia menikmati keindahan ASEAN.“Kami mahu menjual ASEAN. Kami mahu berkongsi manfaat ekonomi melalui pelancongan di rantau ini terutamanya kerana terdapat lebih banyak produk dan perkhidmatan selepas COVID-19,” katanya kepada Bernama di sini, semalam.Nancy berada di Bangkok untuk menghadiri Mesyuarat Menteri Pelancongan APEC ke-11 dan Mesyuarat Berkaitan.Terdahulu, beliau bertemu rakan sejawatannya Phiphat Ratchakitprakan dan membincangkan pelbagai perkara dan isu berkaitan pelancongan. Beliau juga bertemu wakil daripada Persatuan Ejen Pelancongan Thailand (TTAA).Sementara itu, Nancy berkata Malaysia mungkin menyemak semula sasaran ketibaan pelancong pada September memandangkan industri pelancongan terus menunjukkan peningkatan.“Kementerian mungkin menetapkan sasaran baharu untuk mencapai jumlah pelancong yang lebih tinggi apabila lebih banyak negara membuka semula sempadan dan melonggarkan sekatan perjalanan.“Oleh itu, kami memerlukan lebih banyak kerjasama dan promosi untuk meningkatkan ketibaan pelancong,” katanya.

Menteri Pelancongan, Kesenian dan Kebudayaan, Datuk Seri Nancy Shukri (kiri) memberikan cenderahati kepada rakan sejawatannya Phiphat Ratchakitprakan FOTO FB hajahnancyshukri

Pada Julai, Malaysia mengumumkan sasaran baharu untuk ketibaan pelancong antarabangsanya kerana ia telah melepasi sasaran awal dua juta ketibaan pelancong antarabangsa dengan RM8.6 bilion dalam penerimaan pelancongan. Oleh itu, Malaysia menyemak semula sasarannya untuk menerima 4.5 juta pelancong antarabangsa dengan RM11.1 bilion hasil pelancongan tahun ini.Beliau menambah bahawa Thailand adalah antara pasaran jarak dekat yang penting bagi Malaysia."Malaysia menetapkan sasaran untuk menarik 800,000 pelancong Thailand tahun ini," katanya.Pada 2019, Malaysia menyambut ketibaan 1,884,306 ketibaan dari Thailand, dan hampir 70% pelancong Thailand adalah pengembara berulang. -BERNAMA


Visi Tun Abdul Razak wajar didokumentasi sebagai bahan sejarah

KUALA LUMPUR, 19 Ogos- Visi Allahyarham Tun Abdul Razak Hussein dalam menerajui negara ketika menghadapi pelbagai isu pada era 70-an wajar dikaji semula dan diselidik sekali gus didokumentasi sebagai cerminan sejarah kepada rakyat masa kini.Felo Penyelidik East Asian International Relations Caucus (EAIR Malaysia) Datuk Dr Ruhanie Ahmad berkata ia susulan kecekapan Perdana Menteri Kedua itu dalam menangani isu berkaitan ketidakstabilan ekonomi, politik dan keselamatan yang membawa tercetusnya peristiwa 13 Mei 1969.Beliau yang juga Penganalisis Pertahanan dan Keselamatan berkata pandangan jauh Allahyarham telah membuka jalan kepada pelaksanaan beberapa dasar atau doktrin utama negara termasuk Dasar Ekonomi Baru (DEB), Rukun Negara dan skim Lembaga Kemajuan Tanah Persekutuan (Felda) yang diamalkan sehingga hari ini.“DEB dilaksanakan untuk menyelesaikan isu keresahan kaum, keselamatan sosioekonomi dan masyarakat Malaysia yang berbilang kaum dan mempunyai taraf pencapaian ekonomi yang lebar jurangnya, manakala Rukun Negara mengukuhkan perpaduan kaum dan keselamatan masyarakat serta nasional.“Skim Felda diperkenalkan sebagai strategi mengatasi kemiskinan dan masalah keselamatan sosioekonomi rakyat, terutamanya Melayu dan Bumiputera,” katanya ketika menjadi tetamu program Ruang Bicara terbitan Bernama TV, bertajuk ‘Legasi Kemajuan Berintegriti’ (Sempena 100 tahun kelahiran Tun Abdul Razak Hussein), malam tadi.Mengulas lanjut, Ruhanie berkata Felda diwujudkan berikutan kemunculan semula gerakan Parti Komunis Malaya (PKM) selepas peristiwa 13 Mei di kawasan yang menjadi laluan strategik kepada pengganas PKM dari selatan Thailand ke merata negeri di Semenanjung Tanah Melayu (pada masa itu) menerusi kawasan pergunungan.Beliau turut berkongsi cetusan idea pembentukan Barisan Nasional (BN) oleh Bapa Pembangunan itu untuk mengukuhkan keselamatan politik parti pemerintah Malaysia di era pasca peristiwa tersebut, di samping menghadapi masalah ketidakstabilan politik negara selepas Pilihan Raya Umum (PRU) pada tahun itu.“Pembentukan BN menerusi penambahan komponen Perikatan (UMNO, MCA dan MIC) dengan kemasukan parti Gerakan, PPP dan PAS serta beberapa parti dari Sabah dan Sarawak merupakan susunan politik yang unik pada masa itu,” katanya.

Terdahulu hari ini, Majlis Perundingan Melayu (MPM) meraikan dan menyambut ulang tahun kelahiran ke-100 Allahyarham dengan mengadakan persidangan meja bulat membincangkan warisan serta legasi Tun Abdul Razak yang penuh makna, integriti dan hemah serta wajar dikekal dan dilangsungkan ke masa hadapan negara dan bangsa.Timbalan Pengerusi MPM Prof Datuk Dr Zainal Kling berkata persidangan itu bertujuan menghimpunkan kalangan sahabat, pegawai dan warga kota khususnya golongan muda bagi membincangkan sumbangan agung dan kekayaan daya bakti selama berkhidmat untuk negara dan bangsa.“MPM juga merancang untuk mengadakan pelbagai kegiatan, khususnya melibatkan golongan mahasiswa untuk mendidik nilai murni yang ditonjolkan oleh Tun Abdul Razak agar golongan tersebut dapat memupuk semangat cintakan negara,” katanya pada sidang media Sempena Sambutan 100 Tahun Kelahiran Tun Abdul Razak di sini.Abdul Razak merupakan Perdana Menteri kedua yang mentadbir negara dari 1970, sehingga beliau menghembuskan nafas terakhirnya pada 14 Jan 1976 ketika berusia 54 tahun di London. -BERNAMA


JKNK siap siaga pantau penularan cacar monyet

KOTA BHARU, 18 Ogos - Jabatan Kesihatan Negeri Kelantan (JKNK) sentiasa bersiap siaga memantau pergerakan penularan kes cacar monyet di negeri itu susulan peningkatan kes berlaku di negara jiran, Thailand.  Ia termasuk meningkatkan pemantauan di tiga pintu masuk utama ke kelantan di sempadan Malaysia-Thailand. Pengarah JKNK, Datuk Dr Zaini Husin memaklumkan, pihaknya telah melaksanakan pemantauan dari masa ke masa dan sentiasa berwaspada walaupun tiada kes jangkitan itu dikesan di Kelantan.

(Pengarah Jabatan Kesihatan Negeri Kelantan Datuk Dr Zaini Husin)

JKNK juga sentiasa mengarahkan klinik-klinik kesihatan untuk membuat pemantauan berkaitan perkara berkenaan. "Langkah berkenaan bagi membolehkan JKNK mengenal pasti tanda-tanda berkaitan penyakit tersebut"Kita sudah mengaktifkan bilik gerakan untuk membuat pemantauan bagi melihat situasi dan perkembangan terkini berkait dengan jangkitan cacar monyet."Semua klinik-klinik kesihatan termasuk swasta sudah diingatkan supaya terus membuat laporan sekiranya mengesan jangkitan tersebut," katanya selepas diminta mengulas mengenai amaran yang dikeluarkan oleh Thailand itu.Dalam perkembagan lain, Datuk Dr Zaini berkata, kes Influenza di Kelantan pula mengalami penurunan kes berbanding dua bulan lalu. Justeru, masyarakat terus dinasihat untuk sentiasa mematuhi SOP.


ANKARA, 18 Ogos- Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan menerima menghadap Naib Presiden Turkiye, Fuad Oktay di Hotel JW Marriot Ankara bersempena lawatan negara baginda ke Turkiye.  Datuk Pengelola Bijaya Diraja Istana Negara, Datuk Seri Ahmad Fadil Shamsuddin dalam kenyataan berkata, sesi menghadap tidak berjadual itu diadakan susulan pertemuan empat mata dengan Presiden Turkiye, Recep Tayyip Erdogan dalam Majlis Sambutan Negara pada Selasa lalu. Turut hadir; Menteri Kewangan Tengku Datuk Seri Zafrul Tengku Abdul Aziz, Ketua Setiausaha Kementerian Luar Datuk Seri Amran Mohamed Zin, Menteri Tenaga dan Sumber Asli Turkiye, Fatih Donmez, Gabenor Bank Negara Turkiye, Sahap Kavcioglu, CEO Turkish Petroleum, Melih Han Bilgin dan Duta Turkiye ke Malaysia, Emir Salim Yuksel.  Dalam sesi yang berlangsung selama sejam hari ini, beberapa isu telah dibincangkan khususnya berkaitan hubungan dua hala.

(YDP Agong berkenan terima menghadap Naib Presiden Turkiye di Ankara/ISTANA NEGARA)

Pendekatan itu selaras dengan lawatan Perdana Menteri, Datuk Seri Ismail Sabri Yaakob ke Turkiye pada bulan lepas yang menyaksikan hubungan dua hala antara Malaysia dengn Turkiye dipertingkat daripada Kerangka Kerja Bagi Kerjasama Strategik kepada Perkongsian Strategik Komprehensif.Selain memperkukuh kerjasama dalam bidang-bidang sedia ada, kedua-dua negara turut menerokai bidang-bidang baharu seperti keselamatan makanan, pendidikan, komoditi, perkhidmtan kewangan, pertahanan, minyak dan gas serta tenaga yang boleh diperbaharu.  Tahun ini merupakan tahun ke-58 hubungan diplomatik Malaysia-Turkiye yang telah terjalin sejak tahun 1964.  Malaysia dan Turkiye telah menandatangani 23 perjanjian dan memorandum persefahaman (MoU) sejak 1977 dan hubungan perdagangan antara kedua-dua negara semakin berkembang sejak termeterainya Perjanjian Perdagangan Bebas (FTA) pada 2014.  Turkiye adalah rakan kongsi perdagangan ketiga terbesar Malaysia di Asia Barat selepas Arab Saudi dan Emiriah Arab Bersatu (UAE).Perdagangan antara kedua-dua negara berjumlah RM16.97 bilion pada tahun lalu dengan jumlah eksport bernilai RM14.12 bilion manakala jumlah import bernilai RM2.84 bilion.  Antara import utama Malaysia dari Turkiye ialah besi dan logam, produk petroleum, barangan kemas, tekstil dan pakaian.


Hisyam mohon tarik diri wakili Najib kerana perlu lebih banyak masa

PUTRAJAYA, 18 Ogos - Pendengaran rayuan kes SRC International Sdn Bhd Datuk Seri Najib Tun Razak hari ini bertukar dramatik apabila peguam Hisyam Teh Poh Teik memohon untuk menarik diri daripada mewakili bekas perdana menteri itu.Peguam itu berkata beliau memerlukan lebih banyak masa kerana beliau tidak bersedia untuk membawa kes itu.Hisyam yang dilantik Najib sebagai peguam utama baharunya pada 27 Julai, menggantikan Tan Sri Muhammad Shafee Abdullah memaklumkan perkara itu di hadapan Ketua Hakim Negara Tun Tengku Maimun Tuan Mat, yang mengetuai panel lima hakim pada hari pertama pendengaran rayuan Najib.Hakim Tengku Maimun berkata sebagai peguam, Hisyam tidak boleh berundur diri sebaliknya memikul tanggungjawab itu untuk mewakili anak guamnya.Hakim lain ialah Hakim Besar Sabah dan Sarawak Tan Sri Abang Iskandar Abang Hashim serta Hakim Mahkamah Persekutuan terdiri daripada Datuk Nallini Pathmanathan, Datuk Mary Lim Thiam Suan dan Datuk Mohamad Zabidin Mohd.

Hakim Tengku Maimun memberitahu Hisyam bahawa mahkamah telah mendengar permohonannya untuk penangguhan pada Selasa dan telah memberikan alasan mengapa mereka menolak permohonannya itu.“Kami telah memberikan alasan yang menyeluruh. Adakah kamu sedar bahawa sebagai mahkamah tertinggi kami mempunyai bidang kuasa sedia ada untuk melaksanakan keadilan, dan bidang kuasa kami adalah untuk memastikan mahkamah berfungsi?”.“Adakah kamu menerimanya? Anak guam kamu tidak akan diwakili. Jika kamu menarik diri, anda akan membiarkannya tanpa diwakili. Boleh anda menerimanya?", soal Ketua Hakim Negara itu dengan tegas.Hisyam menjawab beliau menerima semua yang dikatakan oleh Hakim Tengku Maimun."... tetapi dalam keadaan ini saya tidak boleh terus mewakili Datuk Seri Najib," katanya. - BERNAMABerita penuh menyusul


Mahkamah Persekutuan dengar rayuan akhir kes SRC Najib

PUTRAJAYA, 18 Ogos - Bekas Perdana Menteri, Datuk Seri Najib Razak, akan mengemukakan rayuan terakhir di Mahkamah Persekutuan bagi mengetepikan sabitan dan hukuman penjara 12 tahun serta denda RM210 juta, yang dihadapinya dalam kes penyelewengan dana RM42 juta milik SRC International Sdn Bhd.Datuk Seri Najib Razak tiba di Mahkamah Persekutuan sekitar jam 9.10 pagi tadi.Pada prosiding hari ini dijangkakan pasukan pembelaan Datuk Seri Najib yang diketuai peguam kanan, Hisyam Teh Poh Teik, akan membuat hujah pertama.Seterusnya disusuli dengan penghujahan balas oleh pihak pendakwaan yang diketuai Timbalan Pendakwa Raya Kanan, Datuk V Sithambaram.Sebelum ini, bekas Perdana Menteri itu mengemukakan bukti baru membabitkan bekas Hakim Mahkamah Tinggi Datuk Mohd Nazlan Mohd Ghazali yang didakwa mempunyai konflik kepentingan dengan SRC.

Selain itu Najib juga mengemukakan permohonan untuk menangguhkan rayuan kes ini bagi membolehkan pasukan peguam baharu yang dilantiknya membuat persediaan.Bagaimanapun kedua-dua permohonan itu ditolak dan rayuan utama diteruskan hari ini.Pada 28 Julai 2020, Mahkamah Tinggi Kuala Lumpur memutuskan Datuk Seri Najib bersalah atas satu pertuduhan salah guna kuasa, tiga pertuduhan pengubahan wang haram dan tiga pertuduhan pecah amanah jenayah.Hakim Mohd Nazlan Mohd Ghazali turut menjatuhkan hukuman, bagaimanapun hukuman ditangguhkan sementara menunggu rayuan.